Argia :: Alberto Ormaetxea: "Hemen, entrenatzaile onak eta konpetenteak daude"\nElkarrizketak Alberto Ormaetxea: "Hemen, entrenatzaile onak eta konpetenteak daude"\n1986-11-09\t0 0 Tweet\nAlberto Ormaetxea futbol entrenatzaileari elkarrizketa\nAlberto Ormaetxea: "Hemen, entrenatzaile onak eta konpetenteak daude"\nAlberto Ormoetxea eibartarra oso ezaguna dugu euskal kirol munduan, Errealeko jokalari eta entrenatzaile izana bait da. Bera ezagutzen duen edonork badaki ondo gizon honen kategoriaz. Hitz gutxiko gizona, serioa baina, aldi berean, atsegina eta umila. Bere urterik onenak Errealean igaro omen ditu eta, honexegatik, etxekoa sentitzen dela aitortu digu. Orain dela bi urte Erreala utzi beharrean aurkitu zen, bere ordez atzerriko entrenatzaile bat kontratatu zutelarik. Alicanteko Hercules ekipoan denboralditxo bat pasa ondoren Donostiako Antiguo auzoan topatu dugu eta elkarrizketa hau duzue horren lekuko.\nGALDERA:Noiz eta non sartu zinen futbol giroan?\nERANTZUNA:Ni Eibarren hasi nintzen jokatzen jubenil mailan 15 urterekin. Gero Urkora pasa ninduten, 18 urterekin, regionalean jokatzen hasi nintzelarik gero Eibar ekipora pasatzeko. Hogei urterekin Donostiara etorri nintzen baina berriro ere Eibarrera zeditu ninduten soldaduzka garaian. Ondoren Sansen bi urtez ibili eta Errealera pasa ninduten, hamaika urtez jokatu dudalarik. Gutxi gora-behera 23 urtekin hasi nintzen Errealean jokatzen, bigarrengo dibisiora jeitsi zenean hain zuzen.\nEgia esanda, neretzat jokalari bezala, pozik handiena bigarren dibisiotik lehenengora igotzerakoan izan nuen. Ordutik, gora-behera handiekin baina, lehenengo dibisioan mantendu da.\nGALDERA: Hamaika urtez txuri-urdin kamiseta jantzi ondoren, nola izan zen entrenatzaile izateko eman behar izan zenuen saltoa?\nERANTZUNA: Bueno, orduan Andoni Elizondo zegoen errealeko entrenadore eta bigarren entrenadore izatea proposatu zidatenean baietz erantzun nuen. Horrela bost urte egin nituen tartean Iriondo eta Irulegi entrenatzaileak pasa zirelarik. Irulegik kontratoa bukatu zuenean neri esan zidaten ia ekipoa hartu nahi nuen eta baietz. Horrela, lehenengo entrenatzaile bezala, zazpi urte egin ditut.\nOso desberdina da bigarren entrenadore izatea edota lehenengoa. Ni bigarren entrenadore egon nintzen Elizondo, Iriondo eta Irulegirekin eta orduan ez nuen errespontsabilitate haundirik, lasai zaude. Lehenengo entrenadore bezala jarri nindutenean beldur pixkat sentitu nuen nigan erortzen zen errespontsabilitateagatik, baina garbi neukan Errealeko entrenatzailea izan nahi nuela eta huraxe zen nire oportunidadea.\nGALDERA: Entrenatzaile hasi zinenenan, hasieran, lehenagoko eskemekin jarraitu beharko zenuen, ezta?\nERANTZUNA: Ez da izaten lehengo entrenatzailearen eskemak jarraitu ala ez, ekipoak zer eskatzen duen baizik. Ordurarte Errealak normalean atze xamarrean jokatzen zuen baina ez zen Errealaren jokatzeko modua bakarrik, besteek ere berdin egiten bai zuten. Guregatik asko esan da baina jendea ez da konturatzen ekipo gehienek berdintsu jokatu izan dutela.\nNigatik aurrera begira jokatu beharrean atzera begira jokatzen genuela ere esan dute, baina ez da egia. Ekipo guztiek kanpoan jokatzen dutenean atzean jokatzen dute kontraerasoaren zai. Guk ere horrela jokatu izan dugu. Etxean aldiz guk nahiko aurrera jokatu dugu, askotan ekipo guztia besteen area barruan sartuta egon eta golik sartu ez. Atzera begira ezin da jokatu, jokatu behar da beti irabaztera eta guk irabazi egiten genuen. Azkenengo urtean puntu asko galdu genituen etxean eta halere zazpigarren atera ginen. Kanpaina oso ona izan zen baina txarra izan zela diote. Iaz zazpigarren atera zen Erreala eta kanpaina oso ona izan zela diote denek, zer esan bebar duzu...\nEntrenatzaile bezala, nire lehenengo urtean gaizki hasi ginen baina laugarren atera ginen. Gero, bigarren urtean bigarren ateratzea lortu genuen, 32 partidu galdu gabe pasa ondoren lehenengoa Sevillan galdu genuelarik. Benetan pena bat izan zen eta jendeak ulertu zuen. Hirugarren eta laugarren urteetan irabaztea lortu genuen, Errealaren historian ordurarte lortu gabekoa. Ezin da hitz batzurekin kontatu orduko sentimendua. Hura gehiegia izan zen. Bosgarren urtean zazpigarren atera ginela uste dut, seigarren urtean seigarren eta zazpigarrenean zazpigarren.\nGALDERA: Bi txapelketa eta bigarren postu bat jarraian. Entrenatzailearen eragina hain handia al da ekipo baten funtzionamenduan?\nERANTZUNA: Ni jokalari oso onekin aurkitu nintzen ekipoa hartzean. Dena dela, hemen gertatzen dena zera da, kanpoko entrenadore bat etortzen bada eta partidoak irabazten badute eta txapelketa lortu, esaten dute entrenadorea oso ona dela, baina etxekoa baldin bazara ekipoa ondo dihoanean jokalariei esker da eta entrenatzailearen errua gaizki baldin badoa.\nNik ez dut uste horrela denik. Ekipo baten martxan jokalariek erantzukizun zuzena dute baina entrenatzailearen eragina ere handia da, jokalariek berak markatutako taktika jarraitu behar bait dute azken finean.\nGALDERA: Gero beherakada. Zeintzuk izan ziren faktore nagusiak?\nERANTZUNA: Urte haietan gure jokalariek partido asko jokatzen zuten. Ligako partidoak jokatuz gain Europako ekipoen aurka ere jokatzen genuen. Bestetik, ekipo erdiak selekzioan jokatzen zuen. Guzti honek desgaste handia suposatu zuen ekipoarentzat. Ekipo handietan jokalariak desgastatzen diren neurrian berriak fitxatzen dituzte, baina jokalari oso onak. Horrela ekipo hauek ez dira resentitzen eta txapelketa berriro lortzeko posibilitateak mantentzen dituzte. Hemen ezin dugu horrelakorik egin eta horregatik izaten ditugu horrelako gora-beherak. Orain eduki dezakegu ekipo ona eta gertatu daiteke, baita ere, hemendik urte batzuetara hain ekipo ona ez izatea. Bolarak izaten dira etxeko jokalariekin bakarrik kontatu nahi baduzu. Nik ez dut esan nahi politika honen aurka nagoenik, alderantziz.\nNik ez dut uste taktikaren eboluzioak eraginik izan duenik. Futbolean kontua ez da bi edo hiru jokalari aurrean edukitzea, baloia besteak daukanean baloia gureganatu eta gola sartzen intentatzea baizik. Berdin da bi, hiru, lau edo bost baldin badira. Gaur egun ia jokalari guztiek jokatu dezakete posizio desberdinetan. Gertatzen dena da batzuk besteak baino hobeak direla eta, nik momentu haietan jokalari onenak nituen.\nGALDERA: Beste urte beterako kontratoa zenuela entrenatzaile lana utzi beharrean aurkitu zinen. Zergatik?\nERANTZUNA:... Ni etxekoa sentitzen nintzen, 26 bat urte bait neraman ordurako. Horregatik direktiba nigana zuzendu zenean, nik esan nien ekipoaren zerbitzura nengoela eta beraien ustez entrenatzailearen aldaketa beharrezkoa baldin bazen nik beste postu bat beteko nuela. Horrela lehenengo dibisioko ekipoen ikuskatzaile bezala jarri ninduten kontratoa bukatu arte.\nNik ez dut esango prentsak orkestatutako zerbait izan zenik. Zuek ni baino hobeto dakizue prentsaren eragina demassa dela. Prentsak, eta komunikabideak orokorrean, ekipoaren onerako edo kalterako asko egin dezake. Prentsak laguntzen badu beste lasaitasun batekin ateratzen da ekipoa zelaira. Indibidualki gehiago nabarmentzen da.\nHalere, horrelako postu bat hartzen duzunean jakin behar duzu aurretik komunikabideek kritikatuko zaituztela. Hau normala da, batzutan kritikak onak izango dira eta besteetan txarrak. Ni, dena dela, neure bideari eusten eta jarraitzen saiatu nintzen kanpoko eraginei kasurik egin gabe.\nUrte beteko kontrato hori ikuskatzaile lanetan pasa nuen. Errealak jokatu behar zituen partidoen aurretik, ni informe zehatzak pasatzen saiatzen nintzen aurretik beste ekipoek jokatzen zituzten partidoak ondo estudiatu ondoren. Lan hau beharrezkoa da nahiz eta ekipoak elkar ezagutu. Aste batetik bestera aurreko ekipoak jokaldi berriak entrena ditzake eta horren berri edukitzea komenigarria da. Lan honek zuen txarrena bidai pila bat egin bebarra zen.\nGALDERA: Errealak utzi zintuenean Alicanteko Hercules taldeko entrenatzaile izatera pasa zinen. Kontatu eiguzu hango gogoetak.\nERANTZUNA: Jokalariekin ez dut inolako prolemarik eduki. Entrenamenduak hemengo aldean motzak izaten ziren hango beroarekin jendea lehenago izerditu eta nekatzen bait zen. Egia esan jokalariak ondo portatu ziren, saiatzen ziren. Normala da bestetik bigarren dibisioko ekipo batetan lehenengo dibisiokoan baino teknika gutxiagoko jokalariak aurkitzea. Honengatik izan daiteke nire eskemak behar bezala ez funtzionatzea.\nDirektiba ugaria zen, hamazazpi hemezortzi bat. Ekipo barruko prolemak kaleratu egiten zituzten, hango jendearen ohitura izango zen nonbait. Nire ustez ekipo batetan sortzen diren prolemak barruan konpondu behar dira. Horrela gertatzen zen Errealean eta pentsatzen dut horrela jarraituko duela. Nirekin ondo portatu dira.\nEskema eta taktika aldetik ez dago desberdintasun handirik lehenengo eta bigarren dibisioen artean. Kalitate gutxiago bai, hori nabarmentzen da baina fisiko aldetik jende guztia ondo dabil. Guk suerte txarra izan genuen lehenengo partidoetan, okasio ugari sortu baina azken orduan golik sartu ez. Urduritasuna sartzen joan zen eta horrela ezin da ekipo bat aurrera atera.\nEuskal Herritik kanpora egoteak nahi gabe ere izan du eragina niregan. Gogorra egiten da kolpetik lehenago zenituen adiskiderik gabe aurkitzea, lehen edukitako aholkularirik gabe aurkitzea, txokotik kanpo bizi beharra.\nGALDERA: Zer diozu kanterako politikaz, bai jokalari eta bai entrenatzaile aldetik?\nERANTZUNA: Ni beti politika honen alde agertu naiz kontsekuentzi guztiekin. Kantera kontuan, nik uste dut lana ondo egiten ari dela lehen bezala. Baina hemen gertatzen dena zera da jendeak ez duela ulertzen kantera onena eduki arren jokalari onenak ez edukitzea. Lehen esan dudan bezala beste ekipo batzuk atzerriko eta estatuko jokalari onenak fitxatzeko aukera dute. Ekipo hauek beti edukiko dute goi mailako jokalariak eta txapelketa irabazteko aukera. Bestalde, nahiz eta kantera onenakin kontatu, urte batetik bestera gora-behera asko izaten da, aurtengo sagarrak eta hurrengo urtekoak berdinak izango ez diren bezala. Beraz, Errealak beti gora-behera handiekin ibili beharko du hemengo jokalariez ornitzen jarraitzen badu.\nKontu honekin jarraituz, nigatik asko esan izan ohi da jokalaririk ez nuela aldatzen ekipoan, beti ekipo berdina ateratzen nuela zelaira alegia. Gaur egun, bi urte betetzen direnean utzi nuenetik, oraindik ekipoa ez da aldatu. Lehen Sansen jokatzen zuten jokalari batzuk noizean behin partido bat edo beste jokatzen dute baina ez zaie jarraipenik ematen. Nik Mujika igo nuen Sansetik Errealera eta titular bezala jarri. Orain ere bera bakarrik ari da lehengoko Sansetik titular jokatzen. Non daude orduko kritikoak? Zer aldatu da ba? Garbi dago jokalari batek partidoak behar dituela konfidantza hartzeko eta hori igandero jokatuz lortzen bat edo beste jokatuz.\nEntrenatzaileei dagokienean, nik uste dut hemen entrenatzaile onak daudela eta konpetenteak. Ez dago historia piska bat egin besterik euskal entrenatzaileek mantendu duten goi-mailaz konturatzeko. Ez dakit zergatik ekarri behar den kanpotik entrenatzaile bat hemengoak nahikoak baldin badira. Nik behintzat honela pentsatzen dut.\nGALDERA: Entrenatzaileak zeren bila joaten zarete, espektakuloa ematera, puntoak lortzera...\nERANTZUNA: Espektakuloa entrenatzaile eta ekipo guztiek eman nahi dute. Zer gertatzen da? Zuk etxean jokatzen duzunean espektakuloa eman nahi duzu baina kanpotik datozenak beste taktika bat erabiltzen dute, ahaleginak egiten dituzte zuri espektakuloa galerazteko. Norgehiagoka horretan garaile ateratzen denak definitzen du partidoaren bilakaera. Denok jokatzen dugu espektakuloa ematera, irabaztera, puntoak lortzera... Indarrak parekatsuak ez direnean, normalean, indarrik handiena duena gaindituko zaio besteari. Indarrak parekatsuak direnean zailago izango da bakoitzak nahi duen futbola praktikatzea eta, aldi berean, espektakuloa eskaintzea.\nGALDERA: Araudi berri honekin kantera zaintzen duten ekipoak ahulago sentituko dira ezta?\nERANTZUNA: Garbi dago horrelako araudi bat kanteraren alde diharduten ekipoen galerarako joango dela. Araudi honetaz aprobetxatuko direnak ekipo handiak izango dira, diru asko dutenak alegia. Araudi berri honen arabera kontratoa bukatzen duen edozein jokalari libre geratzen da beste edozein ekiporekin fitxatu ahal izateko zenbait asunto kontutan eduki gabe. Ni ez nago jokalarien eskubideen aurka, alderantziz baino. Halere uste dut lehentasunak eskaini behar direla kantera defendatzen saiatzen diren ekipoei. Bestela gertatu daiteke jokalari batek asko destakatzea jubenil mailan eta ekipo handi batek fitxatzea zure lanaren erdian, Lopetegirena kasu.\nEkipo handiek, araudi hau atera ondoren, diru gutxiago eskainiko diote beraien kantera bultzatzeari, ez bait dute behar izango.\n1124 zenbakia. 1986ko azaroaren 09a


Erradiazioa maila kaltegarrira iritsi da Japonian - ZientziaEus\nErradiazioa maila kaltegarrira iritsi da Japonian\n2011/03/15 Galarraga Aiestaran, Ana - Elhuyar Zientzia\n(Martxoaren 15ean eguneratuta)\nLurrikara batek eta ondorengo tsunamiak hondamendia sortu eta 5 egunetara, erradiazio nuklearra "maila kaltegarrietara" iritsi dela aitortu du Japoniako gobernuak.\nFukushima Dai-ichi zentral nuklearra. martxoaren 14ko argazkia\nErradiazioaren jatorria Fukushima Daiichi zentral nuklearra da, seguru asko 4. erreaktorea. Neurketek, beraz, agerian utzi dute, erreaktorearen eraikina pitzatuta egon ala ez (oraingoz ez baitute pitzatuta dagoela ofizialki esan), erradioaktibitateak kanpora iristeko bidea topatu duela, aditu baikorrenek hasiera batean uste zutenaren aurka.\nDena dela, agintariek ez dute gaur arte itxaron biztanleen osasuna babesteko neurriak hartzen hasteko. Hain zuzen, atzorako 10 km-ko perimetroa jendez hustu zuten, eta gero 30 km-ra zabaldu dute ebakuazio-eremua. Zentralean ere larrialdiko zerbitzuei aurre egiteko ezinbestekoak diren langileak baino ez dira gelditu. Horrez gain, osasun-zerbitzuek iodo-dosiak banatu dituzte, gorputzak aldaera erradioaktiboa xurgatzea saihesteko.\nIzan ere, Fukushimaren kasuan, bi partikula erradioaktibo dira kezkagarrienak, iodo-131 eta zesio-137 isotopoak. Lehenak beta-erradiazioa igortzen du, hau da, atomoak elektroi bat askatzen du. Bigarrenak, berriz, gamma-erradiazioa igortzen du; horrek esan nahi du X izpiak edo gamma-izpiak igortzen dituela. Biak ere ionizatzaileak dira; beraz, kaltegarriak osasunerako.\nJasotako erradiazio-maila ertaina bada, lehen sintomak goragalea eta ondoeza dira. Erradiazioaren menpe ordu batzuk egon ondoren azaltzen dira, eta jarraian ohikoa da beherakoa, buruko mina eta sukarra izatea. Sintoma horiek gainditu ondoren, itxura batean, ez da gaitzik azaltzen, baina aste batzuk geroago berriro azal daitezke sintoma berberak.\nErradiazio-maila handia bada, berriz, sintomak askoz ere larriagoak dira, eta kalteak agerikoak dira, baita barruko organoetan ere. Adituen arabera, 4 gray-ko dosi bat nahikoa da heldu osasuntsuen erdiak hiltzeko, eta gogorarazi dute minbiziaren tratamenduetan 1-7 gray-ko dosiak erabiltzen direla, baina kontrolpean, eta eremu mugatuan. Bestalde, haurrak helduak baino kalteberagoak dira.\nEpe luzera, erradioaktibitateak mutazioak eragiten ditu zelulen DNAn; horren ondorioz, minbizia garatzeko arriskua asko handitzen da. Arrisku handiena iodo erradioaktiboak sortzen du: hura barneratuz gero, tiroide-minbizia azaltzen da. Horrez gain, bereziki kalteberak dira hesteetako eta urdaileko zelulak, eta odol-zelulen jatorri den hezur-muina.\nHalaber, erradiazioak ugaltze-zelulei ere eragin diezaiekeenez, ondorioak hurrengo belaunaldietan ere azal daitezke. Hain juxtu, Japonian ederki dakite hori, II. Mundu Gerraren ondoren, ohi baino haur gehiago jaio baitziren malfomazioekin, eta gauza bera gertatu da Txernobilen inguruan.\nErradioaktibitateari ihes egitea ez da erraza. Hala ere, iodo-131aren erdibizitza 8 egunekoa da; hori bai, zesio-137arena 30 urtekoa da.\nInformazio gehigarria Japoniako istripu nuklearra jarraitzeko, eta energia nuklearrari buruz:\nJaponiako istripuaz eta energia nuklearraz\nTxernobil: lurrikara 25. urteurrenean\nFukushimako zesioa aurkitu dute Kaliforniako atunetan\nLaster lurrikara handi bat gerta liteke Fukushima inguruan


Hasiera - Zumaiako Institutua\nHobeto ikasteko 7 aholku\nLanerako prestatu beharra\nSeme-alabak eta drogak\nArgitalpen data 12/29/20 11:28 AM\nEskolako familien partaidetza organo nagusia da. Funtzio garrantzitsua betetzen du eskolan. Familien parte-hartzea garrantzitsua da hezkuntza bateratu bat eraman ahal izateko.\nFamiliak bazkide izatea garrantzitsua da eta horregatik familia bakoitzak kuota bat ordaintzen du urtero. Eskolak dituen betebeharretan laguntzen dugu: 3 eta 4. DBHko testu liburuen poltsa antolatzen, zenbait ekintza diruz laguntzen ditugu, beste ekintza batzuk antolatzen laguntzen dugu... Guraso eskola ere antolatzen dugu.\nBatzordekideok eskolako lan-talde desberdinetan hartzen dugu parte:\nIkasturte bukaerako bidaian\nHerriko ekintzetan parte hartzen dugu eta herriko beste elkarteekin eta Udalarekin elkartzen gara: esate baterako jaietan, Gabonetan, hainbat kultur ekintzatan... Kalitatezko hezkuntzaren aldeko ekintzetan ere izaten gara eta Baikararekin (Gipuzkoako Guraso Elkarteen Federazioa) koordinatzen gara.\nZeintzun dira gure helburuak?\nEskolan gure elkartearen presentzia eta inplikazioa bermatzea.\nGurasoen arteko komunikazioa lantzea: honetarako ikastetxeko web orrialdea eta posta elektronikoa erabiltzen ditugu.\nBatzorde barnean urtero kideen kopuru bat urtero aldatzen da, baina batzordekideen egonaldia gutxienez 2 urtekoa izaten da. Ikasturtean zehar batzordea hainbatetan biltzen da eta bertan ateratzen diren gaiak lantzeko ikastetxeko zuzendaritzarekin elkartzen da. Urtean behin Batzar Orokorra egiten da eskolan, familia guztientzako irekia da eta oso garrantzitsua da guztion presentzia, gaiei, diru kontuei eta eskolako programei buruz hitz egiten baita eta zenbait gaietan erabakiak hartzeko unea horixe delako.\nGuraso Elkarte barruan talde desberdinak antolatzen dira egin beharreko lana banatzeko: Baikara, Hauspoa, Organo Gorena, Bidaia, Liburu poltsa, Koordinazio taldea,…\nZuzendaritza Batzordearean organigrama:\nHauetaz aparte bokalak daude: 6 eta 20 artean.\nNork adm-zumaiabhi adm-zumaiabhi\nArgitalpen data 12/1/17 8:53 AM\n2ONGIZATE eta GOLDEN 5\nArgitalpen data 9/8/17 5:20 PM\nZumaiako Herri Eskola bi proiektu berritan murgildu da, ideia argi batzuen inguruan: pertsona guztien balio positiboak indartzea, inor ez diskriminatzea edo azpiratzea, eta genero berdintasuna, elkarlana, partaidetza eta aniztasuna errespetatzea.\nGOLDEN5 proiektuak hainbat tresna emango dizkigu eskolan giro egokia eta erlazio osasuntsuak egoteko.\nGOLDEN5 proiektuari buruzko informazio gehiago HEMEN\n2ONGIZATE proiektuan ZHE osoko hezkuntza-komunitatea, Zarauzko Berritzegunea eta Euskal Herriko Unibertsitateko lantalde bat ariko gara elkarlanean, hobekuntza eta berrikuntza jarduerak garatuz, beti ere psikologia positiboaren ikuspuntutik.\n2ONGIZATE proiektuari buruzko informazio gehiago HEMEN\nDBH amaitu ondoren, zer?\nArgitalpen data 2/17/17 9:52 AM\nLOMCEren eragina unibertsitateari begira\nArgitalpen data 6/8/15 1:05 PM\n* DBH 4. maila bukatu dutenentzat, hemen EHU sarbiderako arau berriak:\n------ EHUko ONARTZE-PROZESUA (euskaraz oraingoz ez dute bidali...)\n------ ARTE, GIZA ZIENTZIAK, ZIENTZIAK eta OSASUNA\n------ GIZA ZIENTZIAK eta ZUZENBIDEA\n------ INJENIERITZAK eta ARKITEKTURA\n------ GRADUZ-GRADU (euskaraz oraingoz ez dute bidali...)\n1 - 5 erakusten 11 emaitzetatik.\nTelmo Deun guraso elkartearen txoko hau martxan jartzen ari gara. Gurekin kontaktuan jartzeko, bidali mezu bat helbide honetara: gurasoelkarteazhe@gmail.com. Zuen partaidetza asko eskertuko dugu!\nIkastetxeko zuzendaritzari edozein iradokizun egin nahi badiozu, bidali mezu bat helbide honetara: zuzendaritza@zumaiabhi.eus


Eskuz Esku-ren ale berria, Eusko sareko hornitzaileen aurkitegia! – Eusko\nEskuz Esku-ren ale berria, Eusko sareko hornitzaileen aurkitegia!\n2021ko Eskus Esku berriaren alea aurkezteaz harro gira. Honetan 516 hornitzaile atzemanen dituzu.\nProfesionalen zerbitzuko den tresna hau, euskoaren zirkulaziorako ezinbestekoa da, 1100 enpresa, denda, jatetxe, laborari, elkarte eta tokiko zerbitzu publiko baino gehiagoren arteko harremanen sortzea bultzatzen eta elgarren arteko loturak indartzen dituelako.\nEuskoa, Euskal Herriko elkartasun sare paregabea da, euskoz trukatzearen bidez denentzat onuragarria den tokiko ekonomia azkartzen baita. Gainera ekonomia birtokitatuz trantsizio ekologikoa azkartzeko tresna eraginkorra da, eta eguneroko bizian Euskarak merezi duen lekua haunditzen du ere bai. Horregatik, hilabetero, Euskal Herriko milaka biztanlek 150.000 euro baino gehiago aldatzen dituzte Euskotan, eta gero sareko saltoki eta enpresetan erabiltzen dituzte. Enpresa horiek, ondotik, Eusko horiek berrerabiltzen dituzte gastuen edo soldaten parte bat eta hornitzaileen ordaintzeko.\nEusko Sareko profesionalen %56ak bederen tokiko hornitzaile berri bat hartu du, bere euskoen berrerabiltzeko!\nHaunditzen segitzen duen sarea da, 20 eta 30 enpresa artean kidetzen baitira hilabetero. Gaur egun, 500 hornitzaile baino gehiago dira, eta guziak aurkitegi profesional honetan aurkitzen dira. Eta eskaintza nahiko zabala da, enpresen %84ek sekulan ez baituzte euskoak eurotan aldatu behar izan, berrerabiltzeko manerak atzeman baitituzte.\nHorrela elkar lagunduz dugu Euskoa biziarazten, elkarrekin Euskal Herri ekologikoago, euskaldunago eta solidarioago baten eraikitzeko!\nIban Carricano\t2020-12-14T21:15:14+00:00


Dinux 4.0 kalean dinux.org-en en Dinux. Euskadiko sistema eragilea\nCastellano Web-mapa Harremanak\nDinux 4.0 kalean\nDinux Linux sistema eragilearen banaketa da eta Diocesanas-eko talde osoak software librearen alde egindako apustua da. Bere izena Diocesanas eta Linux edo D Ereduko Sistema Eragilea bat egitearen emaitza da.Dinux 4.0 Ubuntu 9.04-an oinarritzen da eta elebiduna da, euskaraz eta gastelaniaz erabili dezakegu, naiz eta lehen aukera euskarazkoa izan.\nDinux osatzen duten 100 programen artean nabarmendu beharra dago testu-orrialdeak, testu-tratamendurako programa, aurkezpenak edo datu-baseak dituen suite edo pakete ofimatikoa zuzentraile ortografikoekin. (Open Office 3.0)\nDinux-ek, gainera, web nabigatzaile bat du (Firefox 3), berehalako mezularitza programa (Gaim), CD/DVD kopiarako programa (K3B), diseinu grafikorakoa (GIMP 2), hezkuntzarako aplikazioak, beste hainbat aplikazioen artean.\nDinux live banaketa bat da. Honek esan nahi du Dinux-en abantaila guztiak izateko, ez dela beharrezkoa gure ordenagailuko disko gogorrean aplikazioak instalatzea. Azken bertsioa DVD batean banatzen da. Nahikoa da sistemari DVDtik hasteko adieraztea eta gure memorian kargatzea.\nDinux Diocesanaseko 160 ordenagailu baino gehiagotan instalatu da.


“Nola landu euskararen inguruko motibazioa eta kontzientziazioa seme-alabekin”, maiatzak 4an gurasoentzat saioa | Mogel Guraso Elkartea\n← Guraso Elkartearen urteko Batzar Orokorra asteazkenean (apirilak 26)\nIkastolako arropa salgai Askasibar kirol dendan →\nDatorren ostegunean, maiatzak 4, oso hitzaldi interesgarria izango dugu: haurren artean euskara erabilera sustatzeko tresnak eskainiko dizkigu Paula Kasaresek. Euskararen inguruko motibazio eta kontzientziazio saioa izango da. Umeentzat zaintza-zerbitzua egongo da.\nEguna eta ordua: maiatzak 4, osteguna, arratsaldeko 6.30etan.\nZaintza-zerbitzua egongo da umeentzat.\nGuraso Elkarteak gure seme-alaben erabilera datuak jaso ditu, eta azken urteotan zenbait datu kezkagarri sumatu ditugu. Euskara-erabilera oso handia da 9-10 urtera arte (%80-90 ingurukoa), baina Iturburuko azken zikloan gaztelania sendotzen hasten da (6. mailako ikasleen %40 inguruk gaztelaniaz egiteko ohitura handia du, baita ikastetxean bertan ere), eta DBHn joera hori nagusitu egiten da, gutxika-gutxika gaztelania bihurtuz gure seme-alaben koadriletako hizkuntza nagusi eta ia bakar.\nZer egin dezakegun gurasook egoera hori iraultzeko? Gure gazteak “euskal hiztun oso” bihurtzeko? Kasaresek horretarako tresna eta baliabide batzuk emango dizkigu osteguneko saioan.\nHaurrak hiztun bilakatzeko bidean familiaren eragina agerikoa da. Gurasoen hizkuntza gaitasunak ez ezik, haien hizkuntza portaerek, jarrerek eta balioek ere baldintzatuko dute hein handi batean etxean eta, oro har, eskolaz kanpo neska-mutikoek euskararekin izanen duten harremana. Bestalde, ikasleek ikastetxean egiten duten hizkuntza ikasketa eta eskolaz landa haurrek duten hizkuntza erabilera loturik doaz biek elkar osatzen eta indartzen baitute.\nSaioak xede hauek ditu:\nHaurrei euskaraz egiteko motibazioa eta aukerak handitzea.\nAita-ama euskaldunak beren hizkuntza portaeren eraginaz eta seme-alabak euskaldun hazteko egin ditzaketen hautuen ondorioez jabearaztea.\nBegiraleei haurren hizkuntza jokaeretan duten rolaz jabearaztea eta hizkuntza dinamizazioa, erabilera pizteko estrategiak eta motibatzeko bideez janztea.\nSaioan gurasoei eta haurrak zaintzen dituzten helduei oro har, neska-mutikoak hiztun bilakatzeko prozesuan duten egitekoaz eta eman dezaketen laguntzaz ohartarazi nahi zaie.\nEdukiak honako hauek izanen lirateke:\nHaurrak nola bilakatzen diren hiztun.\nHaurrak dituzten beharrak: motibazioa eta erabiltzeko aukerak.\nHaurren hizkuntza portaerak ulertu. Familia eta ingurune soziolinguistikoa.\nHaurrak euskara erabiltzeko motibazio bideak.\nHizkuntzaren dinamizazioa, euskararen erabilera sustatzeko bideak.\nHizkuntza jolasgai hartzea (ipuinak, kantak…).\nZuzenketak saihestu. Birformulazioen eta ereduen garrantzia.\nElkarrizketa sustatu “Euskaraz egin ezazue!” horretatik haratago.\n“Nola landu euskararen inguruko motibazioa eta kontzientziazioa seme-alabekin”, maiatzak 4an gurasoentzat saioa -ri erantzun bat\nNere postekin loturak: Umeak euskaldun hazten laguntzeko hitzaldia Paula Kasaresen eskutik | Mogel Guraso Elkartea


Antolakuntza helburu jakin baterako elementu zenbaitek osatzen duten egitura edo sistema bat da. Adibidez, herri bateko jaiak prestatzeko antolakuntza bat behar da, horretarako burutu behar diren lanen banaketa eta programazioa egiteko. Beste maila zabalago eta konplexuago batean, ekonomiaren antolakuntza ekonomian parte hartzen duten eragile eta faktore guztien arteko harremanen multzoa da. Testuinguru zenbaitetan, batez ere pertsonez osaturik dauden antolakuntza egonkorretan erakunde terminoa ere erabiltzen da. Maila guztietan, antolakuntzak helburu bat lortzeko bide eraginkorrena bilatzen du, baliabideen erabilera eta komunikazioa hobereneratuz. Antolakuntza ikuspuntu ezberdinetatik azter daiteke, soziologia, ekonomia, politika eta psikologia arloetatik besteak beste. (eu)


Inauterietako bazkarirako txartelak salgai daude dagoeneko : Bidasoko Hitza\nInauterietako bazkarirako txartelak salgai daude jada\nHamar euroan eskura daitezke 2020ko Inauterietako herri bazkarirako txartelak Ttopara kafetegian eta Etxeberria tabernan.\n2020ko Inauterietako herri bazkarirako txartelak salgai jarri ditu Hondarribiko Udalak dagoeneko. Ttopara kafetegian eta Etxeberria tabernan eros daitezke, hamar euroan. Bazkaria Arma plazan izango da hilaren 22an, eta «mozorrotuta joatea ezinbestekoa» dela ohartarazi du tokiko gobernuak. Era berean, bazkariaren jatorrizko prezioa hogei eurokoa dela nabarmendu du udalak, baina «ahalik eta jende gehien joan dadin» hamar eurora murriztu dutela jakinarazi du.\nErlazionatutako edukia‘Jokua’ izenpeko kartelak iragarriko ditu 2020ko Inauteriak


Espainiako erreinuaren itsas armada oso egoera larrian zegoen Napoleonen aurkako gerraren ostean. Batetik 1805.ean Trafalgarren jasotako jipoiaren ondorioz, bestetik frantsesen inbasio garaian galdutakoa zela kausa. Ameriketako koloniak independentziaren bila abiatuak ziren eta Espainiako koroak sekula baino behar handiagoa zuen itsas armada sendotzeko.\nAurrez aipatu dugu George Borrow gurean, baita bere bizitza aztertzen diharduten historigile taldea ere, The George Borrow Society, alegia. Oraingoan talde honetako partaide den Peter Missler britainiarraren lan bat aipatzera gatoz, izan ere, argitalpenaren ale bat gure liburutegiari eskaini berri baidio egileak adeitsu.\nHirurteko liberalaren amaiera suposatu zuen, 1823.ean Angulemako dukea buru zuen armada frantsesaren inbasioak.\nBerriro ere, Zumalakarregi Museoari egindako dohaintza batek interesatu guztien esku jartzen du orain arte eskuragaitza izan den dokumentu bilduma bat. Roque Alday karlisten artean komandante eta fiskala izandakoari lotutako dokumentuak dira, bere ondorengo den Javier Alday jaunak dohaintzan utzi dizkigunak.\nLiburu eskurapen garrantzitsua Museoaren bildumarako: Vincent Garmendiaren liburutegia Ormaiztegin\nVincent Garmendia historigilea 70.eko hamarkadan ezagun egin zen Bixente Manterolari buruzko liburua (Vicente Manterola: canónigo, diputado y conspirador carlista) eta, handik gutxira, dagoeneko klasikoa bihurtu den eskuliburua (La Segunda Guerra Carlista 1872-1876) argitaratu zituenean.\nDohaintza berriak museoan\nZumalakarregi Museoko bilduma bibliografiakoa eten gabe zabaltzen jarraitzen dugu. Eskurapenak bide desberdinetatik iristen zaizkugu, hala nola, erosketak, trukaketak, gordailatzeak eta, guretzat bereziki interesgarriak diren dohaintzak.\nZM Irratia martxan\nZumalakarregi Museoak erabiltzaileengana hurbiltze arren aspalditik zaindu du webgunea. Oraingo honetan sail berria zabaltzen dugu: ZM Irratia.\nTolosako bataila, 1813.go ekainak 25\nNapoleonen armadak Gasteizen 1813ko ekainean jasandako porrotak penintsula uztera behartu zuen. Oraindik gertatuko ziren beste borroka batzuk, Donostian eta Bidasoako mugan esaterako, baina ordurako europar potentziek espainiar penintsulan zuten istilu nagusia erabakita zegoen.\n« Aurrekoak 1 2 3 ... 11 12 13 14 Hurrengoak »


Bertsolari gazte onena zein den jakiteko ordua iritsi da - Diario de Noticias de Navarra\nBertsolari gazte onena zein den jakiteko ordua iritsi da\nZarauzko Bertsogileen Lizardi sariketako txapela seien artean egongo da\nandrea zipitria 10.02.2020 | 02:22\nAurtengo Bertsolari Gazteen Lizardi Sarietako hainbat finalista.\nzarautz - Iritsi da XLIII. Bertsolari Gazteen Lizardi Sariak final nagusia jokatzeko eguna. Ospe handia duen lehiaketa izanik, aurrez kanporaketa egin behar izaten da eta aurtengoan bi izan dira. Lehen kanporaketa pasa den ostegunean jokatu zuten, eta bi bertsolari sailkatu ziren: Jon Gurrutxaga (209,5 puntu) eta Aitor Bizkarra (208 puntu). Saio bakoitzeko irabazlea zuzenean sailkatzen da finalera, eta gainontzeko lau finalistak puntuazioaren arabera erabaki-tzen dira. Ostiraleko kanporaketatik, beraz, lau bertsolari sailkatu ziren finalera: Maider Arregi (208 puntu), Joanes Illarregi (207 puntu), Maddi Ane Txoperena (206,5 puntu) eta Unai Izagirre (204 puntu).\nGaur, bertsolari hauek beraien trebezia erakutsiko dute baina horretarako, eginbehar batzuk izango dituzte: zortziko txikian hiruna bertso, zortziko nagusian hiruna bertso, hitz bati bertso bana nahi den doinu eta neurrian, seiko motzean hiruna bertso eta kartzelan bi puntu erantzun eta gaiari hiru bertso nahi den doinu eta neurrian.\nEuskal Astearen barne lehiatzen den Bertsolari Gazteen Lizardi Sariak final nagusia gaur izango da Modelo aretoan 22.00etatik aurrera eta nahi duenak eskuragarri izango ditu sarrerak Modelo aretoko leihatila bertan, hiru euroren truke.\n16 bertsolari Aurtengo Bertsolari Gazteen Lizardi Sarietan hamasei bertsolari aurkeztu dira: Uxue Alkorta, Joritz Bastarrika, Jokin Bergara, Aitor Bizkarra, Jon Gurrutxaga, Gorka Pagonabarraga, Sarai Robles, Mikel Tapia, Maider Arregi, Libe Goenaga, Joanes Illarregi, Unai Izagirre, Eñaut Martikorena, Maddi Sarasua, Aimar Sorazu eta Maddi Ane Txoperena.


Free chat Jijel. Ausazko arrotz doan txateatu berehala Jijel tik.\nFree chat Jijel\nOngi etorri Chatroulette JijelEdozein lekutan, munduko pertsona aleatory bat konektatzeko. Chatroulette Jijel dezakezu honako aukeren artean aukeratu:- Guztiak pertsona mota Jijel doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nJijel hirien zerrenda:


Antonio Priorekin elkarrizketa. | Euskal Memoriala\nAntonio Priorekin elkarrizketa, Julian Prioren iloba\nJulian Marco Prior Donostian jaio zen 1902ko otsailaren 17an. Gerra Zibila lehertu zenean, Fronte Popularrean izena eman zuen eta han egin zuen borroka, erori arte. Orduan, Frantziako Erresistentzian sartu zen.\nNazien armadak atxilotu zuen, 1944ko maiatzaren 21ean Compiègne-ko espetxera bidali zuten eta handik lau egunetara Neuengamme kontzentrazio-esparrura bidali zuten(1).\nDatu-baseen arabera, askatu egin zuten, baina ez dago askatu zuteneko datarik. Julian Prior ilobaren esanetan, kontzentrazio-esparrutik ihes egin zuen erresistentziako komando baten laguntzari esker.\nEz zen inoiz Euskal Herrira itzuli eta Frantzian bizi izan zen hil arte, Frantziako gobernuak holokausto naziaren biktima zelako eman zion pentsioari esker. Erbestean bizi arren, Donostian lurperatu zuten.\nAntonio Prior, Julian Marco Prior zenaren iloba: gerrako umeak\nAntonio Prior, Julian zenaren ilobak ez zuen osaba ezagutu eta familian ez dute ia Julianen historiaren oroitzapenik. Julian osabaren historiaren xehetasunak ez jakitearen arrazoi bat da Julianek berak ere bizi izan zuela bere gerrako istorioa. Kontua da, Antonio Prior gerrako umeak esaten zaien horietakoa dela. 11 urte zituela, gerra zibila lehertu zenean, atzerrira eraman zuten itsasontziz, Nazioarteko Gurutze Gorriaren laguntzaz. Sobietar Batasunera eraman zuten Antonio Prior.\nSanturtzitik atera, Bordeletik igaro eta handik Leningradora (orain San Petersburgo) eraman zituzten. Espainiarrentzako umeen etxeetan jarri zituzten eta, ondoren, beste toki batzuetara eraman zituzten, lurralde osoan sakabanatuta.\nAntonio Mosku kanpoaldeko etxe batean egon zen II. Mundu Gerra hasi zen arte. Alemaniako tropak Moskura inguratzen ari zirela ikusita, Stalingradoren kanpoaldera bidali zituzten eta, ondoren, tropek aurrera egin ahala, Uraletara.\nAntonio, azkenean, Sobietar Batasuneko Goi Mailako Mekaniko eta Elektrizista izateko Eskola Profesionalera joan zen eta hura izan zuen lanbide gerrak iraun zuen bitartean. 1945ean, gerra amaitzean, Sobietar Batasunen zeuden gerrako ume guztiak Moskura bidali zituzten berriro.\n“Ba al dakizu zenbat denbora behar izan genuen Uraletatik Moskura joateko? 15 egun trenez. Tropei lehentasuna ematen zieten eta tartetxo bat zegoenean, atoian eramaten gintuzten; atoian eramaten zituzten umeen bagoiak. Tira, umeak, ume helduak ginen. Batzuek amaitua genuen eskola edo unibertsitatea, beste batzuek lanbide-eskola eta abar.” (Antonio Prior)\nHamar urtez Moskun lanean aritu zen. Asturiar batekin ezkondu zen. Hura ere umetan Sobietar Batasunera eraman zuten eta 1956an Euskal Herrira itzuli ziren. Antoniok ez zuen itzuli nahi, batez ere, Espainia diktadura bete-betean zegoelako, baina emaztea tematu egin zen eta itzuli egin ziren. Errenterian jarri ziren bizitzen.\nItsasontzi batean iritsi ziren eta erraz ezagutu zuen aita kaian. Ez zuen ikusi Sobietar Batasunean egondako denbora hartan guztian, baina bazituen argazki batzuk. Ez zuen familiarekin gutun bidez harremanik izan, baina Pirenaica irratiari esker, ondo zegoela esan ahal izan zien familiakoei.\nItzulera gogorra izan zen (lana bilatu behar, pasaporte espainiarra ukatu zioten, ezin tituluak baliozkotu eta abar) eta hartatik bizirik atera zirenei isiltasuna eta gaitzespena besterik eman ez zizkien frankismoak markatu zuen.\nAntonio Prior, orain, Alderdi Komunistako militantea eta Euskadiko Sobietar Batasunarekiko Laguntasun Elkarteko kide ere bada elkartea sortu zenetik.\n“Historiarik gabeko herri batek ez du nortasunik, adreilu bat da, eta mugimenduren bat sortzen denean, desegin egiten da. Herri batek duen gauzarik handiena historia da (…); historiarik gabeko herria da ez da herri. Herri batek harro sentitu behar du duen hizkuntzaz, ohiturez, folkloreaz. Hori da herri bat. Eta herria askotarikoa bada, are aberatsagoa izango da”. (Antonio Prior)\n(1)Neuengamme kontzentrazio-esparrua Alemania naziaren esparrua izan zen. Elba ibaiaren ondoan dagoen Hanburgoko barruti bat da Neuengamme. 1938tik 1945era arte izan zuten esparrua zabalik eta 56.000 hildako utzi zituen.\nToki hori eraikin gehienak kontserbatu dituzten Alemaniako kontzentrazio-esparru bakarretakoa da eta eraikinak, oroimenezko monumentu dira gaur egun. Hanburgo erdialdetik 15 km hego-ekialdera dago, Jean-Dolidier-Weg-en, Vierlande eremuan.


Beasaingo eta Irungo CAF lantegiek astelehenean ekingo diote berriro jarduerari\nBeasaingo eta Irungo CAF lantegiek ekin diote berriro jarduerari\nAldi baterako gutxienez 100 langile kontratatzea adostu dute, eta enpresako goi-kargudunen soldata % 5 murriztea. Beharginen soldata, berriz, "osorik" mantenduko dute.\nAurreakordioa lortu dute CAFen, aldi baterako erregulazio bat ezartzeko\nAldi baterako lan-erregulazioek ia 140.000 langileri eragiten diete Euskadin\nTelelanari buruzko hainbat galdera eta erantzun\nTren-sektorean lan egiten duen CAF euskal multinazionalak gaur, astelehena, berrekin dio jarduerari Beasainen eta Irunen (Gipuzkoa) dituen lantegietan, konpainiako zuzendaritzak eta enpresa batzordeak akordioa lortu ostean, LAB sindikatuak jakitera eman duenez.\nAkordioak jasotakoaren arabera, Beasaingo 4. atalaren kasuan, jardueraren hasiera mailakatua izango da, langile gehien batzen dituzten tailerrak direlako, eta galdutako 16 ekoizpen egunetatik 13 berreskuratuko dituzte. Gainerako 3 egunak ordaindutako lizentzia gisa ordainduko dira kasu gehienetan eta aparteko orduen poltsetatik deskontatuko dira beste batzuetan.\nHorrez gain, aldi baterako gutxienez 100 langile kontratatzea adostu dute, eta enpresako goi-kargudunen soldata % 5 murriztea. Beharginen soldata, berriz, "osorik" mantenduko dute.\nEuskal konpainiako bi lantegi horietan 3.000 pertsona baino gehiago ari dira lanean, eta 700 baino gehiago Beasaingo 4. atalaren kasuan. Zehazki, % 50 hilaren 20an hasiko dira lanean, % 25 asteazkenean (hilak 23) eta gainerako % 25a ostiralean (hilak 25).\nBeasaingo eta Irungo gainerako ataletan, gaur bertan hasi da jarduera, baina sartzeko eta irteteko beste ordutegi bat dutela. Beharrezko segurtasun eta higiene neurriak mantenduko dira, eta enpresak "arrisku-faktore" gisa identifikatu dituen 100 langileri "neurri bereziak" ezarri zaizkie.\nLABek gogora ekarri duenez, lantaldeak berak erabaki zuen martxoaren 16an jarduera etetea, CAFeko zuzendaritza "uzkur" agertu arren, eta horretan "Adegi eta Confebask patronalek zein Eusko Jaurlaritzak berak ere zerikusia izan dute", gaineratu du.\n"Orain, koronabirusa erabat kontrolatuta dagoela bermatzeko jarduerarik gabe denbora gehiago beharko litzatekeela pentsatuta ere, Espainiako Gobernuak kapitalaren interesen aurrean amore eman du eta funtsezkoak ez diren jarduerei behar baino lehenago ekin die", adierazi du sindikatuak.


Irekia Eusko Jaurlaritza - Gobierno Vasco :: Jaurlaritzak 550 milioi euroko birfinkatze-hitzarmenak sinatu ditu, 1.000 milioi baino gehiagoko palanka-efektua egin ahal izateko\nJaurlaritzak 550 milioi euroko birfinkatze…\nJaurlaritzak 550 milioi euroko birfinkatze-hitzarmenak sinatu ditu, 1.000 milioi baino gehiagoko palanka-efektua egin ahal izateko\n\n\nEl Gobierno firma los Convenios de reafianzamiento por importe de 550 millones de euros que posibilitarán un apalancamiento por encima de 1.000 millones Iturria: Irekia\n\n\nCarlos Aguirre Ekonomiako sailburuak, Josu Sánchez Elkargiko presidenteak, Jesús Alberdi Elkargiko kontseilari delegatuak, José Ignacio Gárate Oinarriko presidenteak eta Elena Zárraga Oinarriko zuzendari nagusiak birfinkatze-hitzarmenak sinatu dituzte. Hitzarmen horietan, Eusko Jaurlaritzaren 550 milioi euroko berrabal-gaitasuna islatzen da eta, agortzekotan, 1.000 milioi euro baino gehiagoko palanka-efektua eragin liteke.\nHitzarmen horiek agiri bakar batean biltzen dituzte 2010. urtera arte bereizitako hiru hitzarmenen bidez garatzen zirenak (oinarrizkoa, osagarria eta zirkulatzailearena). 2012ko urtarrilaren 1etik abenduaren 31ra bitartean formalizatutako abal-eragiketa guztiei aplikatu ahal izango zaizkie hitzarmenak, betiere bertan ezarritako ezaugarriak betetzen badituzte. Hitzarmena, ohi bezala, atzeraeraginezko izaerarekin aplikatuko zaie elkarrekiko berme-baltzuek urtarrilaren 1etik aurrera emandako ia abal-eragiketa GUZTIEI. Horri dagokionez, aipatu beharra dago Elkargik eta Oinarrik, urteko lehenengo hiruhilekoan, 170 milioi euro inguruko abalak baimendu dituztela, eta horietatik herena teknikoak direla eta bi heren finantzarioak.\nAbalak eskatzeko, aztertzeko eta emateko prozedura elkarrekiko berme-baltzu biek erabili ohi dutena izango da. Baltzu horiek erabateko autonomia dute enpresei kontraberme erreal edo pertsonalak eskatzeko.\nEuskal Autonomia Erkidegoko EBBekin egindako hitzarmen horiei esker, 982,4 milioi euroko finantzaketa-eragiketak formalizatu ahal izan dira 2009-2011 hirurtekoan, honela banakatuta: 335,8 milioi euro inbertsio-eragiketak finantzatzeko eta 646,6 milioi euro zirkulatzaile-eragiketak finantzatzeko.\nDATU ZEHATZAK, URTEKA\n- Inbertsioa, guztira\n- Zirkulatzailea, guztira\n· milioika eurotan\nHitzarmen horiekin lortu nahi dena da sozietate horiek abalak emateko gaitasuna mantentzea 2012. urterako, kontraberme publikoak emanez sozietate horiei. Horrela, nabarmen murriztuko da bazkideei emandako abaletatik eratorritako berandutzako edo kaudimen-gabeziako arriskua. Ondorioz, EAEko enpresa eta autonomoek beste tresna hori erabiltzen jarraitu ahal izango dute finantzaketa hain urria dagoen garai hauetan.\nGobierno Vasco firma Convenios por importe d 550 millones € q posibilitaran apalancamiento por encima d 1.000 millones http://t.co/UsmKWKsy\nFIRMA-ELKARGI-OINARRI-SGR.JPG 800 KB (JPG)\nfirma_elkargi_oinarri_1.jpg 2 MB (jpg)\nfirma_elargi_oinarri_3.jpg 30 KB (jpg)\nfirma_elkargi_oinarri_2.jpg 800 KB (jpg)


Kontsumo aldaketa bat | Bizigiro | Berria\nWWW.GURERA.EUS Tamaina handiagoan ikusi\nGazteak kategorikoak dira: martxoan itxialdia hasi zenetik, ikus-entzunezko edukien eta IKTen —informazioaren eta komunikazioaren teknologiak— kontsumoa asko handitu da haien egunerokotasunean. EHUko Nor ikerketa taldeak 700 ikasleri egindako galderetatik ondoriozta daiteke hori. Bea Narbaiza eta Edorta Arana irakasleak Applika proiektuan ari dira lanean, EITBrekin batera, hamabost gradutako ikasleekin. «Badakigu gazteek asko kontsumitzen dituztela ikus-entzunezkoak. Eta jakin nahi genuen zer kontsumitzen zuten. Haiekin harremanetan jartzen gara hiru astean behin, Whatsappen bidez», azaldu du Narbaizak.\nDuela urtebete hasi ziren proiektuarekin. «COVID-19aren itxialdiak areagotu egin ditu detektatuak genituen hainbat ondorio», esan du Narbaizak.\nEdorta Aranaren arabera, kontsumoa aldatu egin da kuantitatiboki eta kualitatiboki. «IKTak gero eta jende gehiagorengana iristen dira, eta, noski, horien artean unibertsitate ikasleak daude, eta ikus-entzunezkoen kontsumoa ere hazi egin da. Kontsumo horiek denboran luzatu egin dira». Konfinamenduaren hasieran, %91k esan zuten lehen baino apur bat gehiago edo askoz gehiago kontsumitzen zituztela ikus-entzunezkoak; hiru aste geroago, %93k erantzun dute hori. Ikus-entzunezkoei eskaintzen zieten denbora «izugarri altua» zen lehen ere, Narbaizaren arabera. Azken galdeketaren arabera, ikasleen %95ek aitortzen dute lehen baino gehiago kontsumitzen dutela.\nAranak azaldu duenez, kualitatiboak diren beste aldaketak daude, aintzat hartzekoak. «IKTetan nahasketa dago: aldi berean baliatzen dituzte ikasteko, denbora-pasarako, lagunekin komunikatzeko... Eta ikus-entzunezkoak gorpuztu egiten ditu oso zeregin desberdinak. Horrek gardendu egiten du IKTen erabilera; edozertarako erabiltzen dira, ohartu barik». Eta joera hori gizarteko sektore guztietan izan da; unibertsalizatu egin da IKTen erabilera informatzeko, entretenitzeko ala bideo deiak egiteko. Ikerketek erakusten dute gailu asko erabiltzen dituztela kontsumo horiek gauzatzeko; besteak beste, ordenagailu eramangarria eta tableta, baina bereziki sakelako telefonoa. «Beharren arabera, pantaila batera edo bestera joan daitezke», gaineratu du Aranak. Mondragon Unibertsitateko ikasleen datu esanguratsu bat eman du, beste alde batetik, Idoia Astigarraga irakasleak: ikasleen %51k sakelakoan ikusten dituzte ikus-entzunezko edukiak.\nEHUko ikerketako datuek ondorioztatzen dute ikasleek informaziorako, entretenimendurako eta denbora-pasarako hornitzaile desberdinak erabiltzen dituztela: Netflix, EITB Nahieran, HbbTV, webguneak... nahasketa egiten dute. Netflix denbora-pasarako liderra da. Telebista tradizionalean, ETB2 eta La1 dira gehien ikusi dituzten kanalak itxialdian. «Informazio iturri ugari erabiltzen dituzte: jatorri oso desberdinetako sare sozialak, bideo barregarriak edo deigarriak, pelikula luzeak, albistegiak... aniztasun handia dago erabilera horretan». Narbaizak, ildo berean, honako ñabardura hau egin du: «Dena erabiltzen dute; dena ezagutzen dute. Egun osoan daude konektatuta sare sozialen batean. Eta modu paraleloan egiten dituzte beste kontsumo batzuk».\nHizkuntzen osagaiari dagokionez, gaztelera ez da hizkuntza bakarra. Erantzunetan, batzuetan ingelesa agertzen da, eta beste batzuetan, euskara. Frantsesez eta koreeraz ere ikusten dituzte edukiak. «Hizkuntzari buruz, gazteak prest daude edukiak jatorrizko hizkuntzan kontsumitzeko», uste du Narbaizak. «Jatorrizko bertsioan edukiak ikusteko joera handitu egin da, azpidatziez lagunduta sarritan». Aranak uste du euskarak eta hizkuntza gutxituek zailtasunak dituztela tokia egiteko: «Hizkuntza nagusiak nagusiagoak dira ikus-entzunezkoen eremuan. Izan ere, produktu asko daude hizkuntza horietan; eskaintza handia dagoenez, eta kontsumitzaileek ate asko zabaldu dituztenez, euskarak duen pisua apalagoa da. Efektu perbertso bat gertatzen da: kuantitatiboki oso handia da eskaintza; hor euskarak pisu txikia du, eta katalogo ikaragarri handi horretan leku bat egitea zaila da jendearen begietara iristeko».\nNarbaiza ez da hain ezkorra: «Irakurketa irekiak egin behar ditugu. Euskarazko edukien kontsumo datuak inoizko onenak izan dira, modu absolutuan hartuta. Gero, tentazioa dago konparazioetan sartzeko». Aranak aitortu du euskaraz itxialdian egin diren produktu asko «oso kalitate handikoak» izan direla. «Euskarak alde horretatik egin duen jauzi kualitatiboa handia izan da. Arazoa da ez duela lekurik aurkitu ikus-entzunezko merkatuaren erakusleihoan, eta hor promozioa eta posizionamendua landu behar ziren. Kontsumitzeko, lehenbizi ezagutu egin behar da». Aranak ontzat jo du azkenaldian euskarazko hedabideek Interneten sortu duten trafikoa: «Inoiz izandako handiena. Baina egia da ikus-entzunezkoetan egoera desorekatua dela, euskarazkoak toki txikiagoa daukalako».\nDenboran urte gutxi batzuk atzera joz gero, telebista tradizionalak askoz pisu handiagoa zuen gazteen artean gaur egun baino. Idoia Astigarraga Mondragon Unibertsitateko irakasleak Gazteen interakzioa ikus-entzunezko edukiekin: Mondragon Unibertsitateko ikasleen kasua doktore tesia argitaratu zuen 2017an. Landa lana 2014an egin zuen, eta titular nagusietako bat honakoa izan zen: «Telebista gailendu egiten zitzaion Interneteko kontsumoari gazteen artean. Batez beste minutu gehiago pasatzen zituzten telebista tradizionalaren aurrean Interneteko ikus-entzunezko edukiak ikusten baino». Duela sei urte, gazteen %10ek ez zuten inoiz telebista tradizionala ikusten. Ehuneko hori handituz joan da azkeneko urteetan.\nEHUko ikasleen artean, gaur egun, %23,3k ez dute inoiz erabiltzen telebista tradizionala. Baina kopuru hori duela hilabete batzuk baino txikiagoa da. Izan ere, Nor taldearen arabera, telebista tradizionala ikusten dutenen kopurua handitu egin da konfinamendu garaian. «Koronabirusaren aurretik telebista inoiz ikusten ez zuten batzuk telebistara hurbildu dira. Horietako askok diote informazio hoberena telebistan topatzen dutela», azaldu du Narbaizak. Ikasle horietako %40,7k ordubete baino gutxiago ikusten dute telebista tradizionala.\nAskoz denbora gehiago pasatzen dute ikasleek streaming bidezko plataformak ikusten. Astigarragak argi du bilakaera bat egon dela ikus-entzunezkoen kontsumoan. Netflix 2015ean iritsi zen Euskal Herrira, eta Mondragon Unibertsitateko irakasleak horren aurretik egin zuen doktore tesia. «Iaz, berriz, ikasleei galdetu nien ea Netflix zenbatek kontsumitzen zuten, eta erdiek eman zuten baiezkoa».\nNor taldearen arabera, Netflixen kontsumoak azken hilabeteetan «sekulako gorakada» izan du Euskal Herrian. Netflix da plataformarik hedatuena ikasleen artean, Narbaizaren aburuz. «Baina beste batzuk ere asko hazi dira; izan ere, jendea ez da konformatzen plataforma bakar batekin. Netflix oso hedatua dagoen arren, Amazon, HBO eta Filmin asko hazi dira. Movistar Plus ere askok kontsumitzen dute».\nSare sozialetan are denbora gehiago pasatzen dute gazteek streaming zerbitzuetan baino. Astigarragak azaldu duenez, lehen ere bazegoen sare sozialen erabilera handia gazteen artean. 2014an, %94k Whatsapp egunero erabiltzen zuten; Facebooken kontu bat zuten %88 inguruk; eta Twitterren %66k. «Urteotan, Instagram indarra hartuz joan da, eta eremua kendu dio Facebooki». Nor taldearen inkestako datua esanguratsua da: soilik gazteen %0,1ek ez dituzte sare sozialak erabiltzen.\nDatozen hilabeteetan, zer?\nKoronabirusaren garaiotan izan diren aldaketak «gelditzeko» etorri direla uste du Narbaizak. «Sare sozialen eta ikus-entzunezkoen kontsumoa etengabekoa da. Eman behar zaio merezi duen garrantzia, herritarren bizitzen une guztietan egongo delako presente; beti ibiliko gara gailu batekin, edukiak zabaltzen. Bestetik, ontzat eman dugu edukiak ordaintzeko prest gaudela. Duela gutxira arte, hori pentsaezina zen». EHUko irakasleak ez du uste datozen hilabeteetan kontsumoa jaitsiko denik orain igo den bezainbeste. «Jendea bere egunerokora bueltatzen baldin bada, kontuan hartu beharko da gailuak erabiltzen direla gauza guztietarako. Gazteak aspaldi moldatuak ziren horretara. Eta orain, joera adin guztietako herritarrengana zabaldu da».\nAldaketa sozialek denbora behar izaten dutela esaten da, Aranak ohartarazi duenez. «Zenbat denbora eskaintzen diogun zeri, ohitura horiek ez dira berehala aldatzen; normalean, asko kostatzen da. Baina garai kualitatiboki esanguratsuak egoten dira, eta hau horietako bat izan da». Kontua da aldaketa ez dela soilik gazteen artean gertatu. «Jende askok lehen ez zituen ezagutzen teknologia horiek, eta sartu egin da sareko kontsumoetara. Eta ikusi dute zenbait zerbitzu zein ongi egokitzen diren haien beharretara. Jende horrek sortzen du edukiak zabaltzearen dinamika. Datozen hilabeteetan kontsumo hori ez da jaitsiko lehen zegoen mailara, inondik inora». Udazkenean pandemiaren olatu berri bat iritsiko balitz, esaterako, Arana ziur dago gaur egun antzeman dituzten joerak mantendu egingo liratekeela.


Iraitz Arrospideri egindako elkarrizketa Europako txapelketako maratoian lehiatu ostean - basqueteam\n‘Basque Team 2021 bekak’ eskatzeko epea ireki da\nBeken oinarriak eskuragai daude webgunean http://basqueteam.eus/eu/becas/; bertan dokumentua osorik jaitsi daiteke Osasun-krisiak eragindako aparteko egoeraren aurrean, berariaz aitortzen da Basque Team 2020 beka jasotzen duen pertsona batek 2021ean zenbateko bereko laguntza jasotzeko eskubidea duela Basque Team Fundazioko Patronatuak 2019. urteko goi-mailako kirolarientzako BASQUE TEAM bekak emateko arauak onartu ditu. Eskaerak aurkezteko epea irekita dago jadanik, […]\nMaider Undak amaiera emango die BATek Busturialdeko gazteekin egin dituen topaketei\nEkaitz Saiesek eta Alberto IÃ±urrategik ere bere esperientziak partekatu dituzte azken hilabetean Urremendik kudeatzen duen Busturialdeko Gazte Planak, garapen perstsonalerako programa aitzindaria jarri du martxan aurten eskualdeko gazteei zuzenduta. Honen barruan esperientziak eta bizipenak partekatu didutzte BAT Basque Team-eko kirolariekin, Euskadi Kirola Fundazioan dauden goi mailako kirolariekin hain zuzen ere. Urriaren 8an egin zen lehendabiziko […]\nIñigo Llopisek laugarren metala erdietsi du igeriketa egokituko Europako txapelketan\nIñigo Llopis gipuzkoarra arrakastaz arrakasta dabil Dublinen jokatzen ari diren igeriketa egokituko Europako txapelketan. Txapelketa honetan lortutako beste hiru dominekin ez da asetuta geratu, eta beste domina bat jantzi du, laugarrena, estilo libreko 100 metrokoan. Iñigok finalerako txatela eskuratu du bigarren txandako bigarren denbora onena eginda, eta behin betiko proban ere postua berretsi du. Gipuzkoarra […]


Biktima bakoitzaren banakako testigantzen bideoak ere ikusgarri dituzue:\nBEGO MARTINEZ DE MURGIA: Mikel Martinez Murgiaren arreba, 1972. urtean Guardia Zibilak Lekeition tiroz hila.\nPERU DEL HOYO: Kepa del Hoyo presoaren semea, 2017. urtean Badajozko kartzelan hila.\nMAITANE VALCARCEL: Alfredo Valcárcel Navarroren iloba, 1972an jasandako torturen ondorioz hila.\nPATXI ARRATIBEL: 2011. urtean Guardia Zibilak atxilotua eta torturatua.\nIRANTZU BENITO: 2001. urtean errepideko ezbeharrean larriki zauritua dispertsio politikaren eraginez.\nHorra ekitaldian Ixone Fernandezek eta Ane Muguruzak irakurri duten adierazpena:\nEuskal Herriko gatazkaren testuinguruan, pertsona asko hil dira azken mende erdian bizi izan dugun konfrontazio armatuaren ondorioz, pertsona gehiegi. Gure geografian mota askotako indarkeriak elkaribizi izan dira, min eta sufrimendu handia sorrarazi dutenak.\nZorionez, indarkeriaren biktima batzuek zegokien aitortza jaso dute dagoeneko. Aldiz, ez da horrelakorik egon Estatu aparatuek praktikara eramandako indarkeriek kaltetu gaituztenontzat.\nJatorri bereko biolentzia oso ezberdinak jasan ditugun biktimak gara. Gehien-gehienetan, ezezagunak garenak. Ukatu gaituztelako. Iruzurtitzat jo gaituztelako. Estatu espainiarrak eta bere sistema judizialak ahalbidetu dutelako jasan genituen eskubide urraketak eta krimenak posible izan zitezela.\nAzken urteotan Hego Euskal Herriko bi Parlamentuek gure aitortza posible egiteko urratsak emateko saiakera egin badute ere, oraindik, bizi dugun diskriminazio egoera gainditzeko egiteke dagoen bidea luzea da oso.\nEstatuak sorrarazi duen sufrimendu guztia ezagutu, ezagutzera eman eta aitortu beharra dago. Sufrimendu horien arduradunak zein izan ziren, zergatiak zein izan ziren ezagutu behar dugu. Egia osoa argitara atera beharra dago. Eta, bide horretan, guk ere egiteko handia dugula nahi dugu aldarrikatu.\nUko egiten diogu gehiago zain egoteari. Guk, gaia perspektiba berri batetik lantzea proposatzen dugu, biktimon beharrak erdigunean jarrita, hain zuzen. Hori horrela izanik, zer da, benetan, biktima bezala, lagungarri zaiguna? Egia ezagutzea.\nEgiak zauriak ixten ditu. Pairatu dugun tragedia berriro ez errepikatzea posible egiten du. Ehundaka eta ehundaka pertsonak bizi izandako mina aitortzeko baliagarria da. Biktimak erreparatzeko eta duintzeko bitartekoa eta bidea da.\nHori, eskura ditugun tresnen bitartez egin behar dugu, mekanismo berriak saiatuaz, gure testigantzak emanaz eta euskal gizarteko sektore sozial eta instituzional ahalik eta zabalenen konpromisoa oinarri hartuta. Egia guztiak argitara ateratzeko, eta egia guztiek gatazkaren kontakizunean dagokion tokia izan dezaten.\nHorretarako, herri mailatik lan handia egin daitekeela uste dugu, bereziki ebidentzian uzteko bertsio ofizialen bidez estalitako kasuen inguruko zalantzak edo guztiz argitu gabe dirauten gertakariak.\nHori dela eta, tokian tokiko komunitatea ordezkatuko duen batzordeak martxan jarri eta ikerketa informalak abiatuko ditugu. Horien lana izango da ebidentziak aztertzea, lekukoen testigantzak entzutea, informazio guztia argitara ateratzea eta ondorioak zerrendatzea, etorkizunean posible egiteko egia ezagutzea eta biktima horien aitortza ofiziala.\nNorabide horretan, gaurkoan lehen pausoa nahi izan dugu eman, oraindik aitortzarik jaso ez duten bost biktimari hitza emanez, aitortza gabezia horrek haiengan zer eragiten duen ezagutzeko eta, haienak bezelako testigantzak ere entzunak behar dutela izan aldarrikatzeko.\nBost biktima dira, biolentzia oso anitzak jasan dituztenak, horien jatorria berdina bazen ere: Estatua.\nBego Martinez de Murgia: Mikel Martinez Murgiaren arreba, 1972. urtean Guardia Zibilak Lekeition tiroz hila, Jose Benito Mujika “Xenkirekin” batera. Egun oraindik egiazkotzat jotzen den Francoren garaiko poliziaren bertsioaren arabera, aurrez aurreko tiroketan hil zen Mikel, nahiz lekukoek eta gertaeraren xehetasunek argi aditzera ematen duten ez zela egon horrelakorik.\nPeru del Hoyo: Kepa del Hoyo presoaren semea, 2017. urtean Badajozko kartzelan hila, bihotzekoak jota. Salbuespenezko kartzela politikak, urrunketak, lehen graduan bizi beharrak… zegokion tratamendua jasotzea oztopatu zioten, eta heriotza eragin zioten.\nMaitane Valcárcel: Alfredo Valcárcel Navarroren iloba. Alfredo 1972ko irailean Policia Armadak atxilotu eta torturatu zuen Bilbon. Giltzurruneko gaixotasuna zuen eta atal horretan jasan zituen, bereziki, torturak. Horien eraginez, bi urte eta erdiko sufrikarioaren ostean, hil egin zen.\nPatxi Arratibel: Etxarri-Aranatzen atxilotu zuen Guardia Zibilak 2011. urtean. Inkomunikazio egoeran zegoelarik, torturak jasan zituen. Sinarazi zioten polizia deklarazioetariko batean “aztnugal” idatzi zuen, “laguntza” alderantziz. 2015. urtean Europako Giza Eskubideen Auzitegiak Estatu espainiarra kondenatu zuen, bere tortura salaketak ez ikertzeagatik.\nIrantzu Benito: Irantzu larriki zauritu zen errepideko ezbeharrean 2001. urtean, dispertsio eta sakabanaketa politikaren ondorioz Avilako kartzelan preso zegoen lagun batengana bisitan zihoanean. Berarekin zihoazten Iñaki Saezek y Asier Herizek bizitza galdu zuten.\nGaurkoan, gure eskerrik beroenak eman nahi dizkiegu jarraian aurkeztuko dugun bideoan parte hartzeko prestutasuna izan duten pertsona guztiei. Garaia da diskriminazioarekin amaitzeko. Garaia da Estatuaren biolentzia jasan dugun biktima guztioi dagokigun aitortza emateko. Egiari Zor Fundazioak bide horretan lanean jarraitzeko konpromiso irmoa du. Lortu arte.


Martin Larralde - Wikipedia, entziklopedia askea.\n(«Mattin Larralde» orritik birbideratua)\nArtikulu hau Martin izeneko bertsolariari buruzkoa da; beste esanahietarako, ikus Larralde.\nMartin Larralde Ithurbide\n1782ko urtarrilaren 7\nHazparne ( Lapurdi)\n1821eko abenduaren 19\nMartin Larralde Ithurbide, ezizenez Bordaxuri (Hazparne, 1782ko urtarrilaren 7a - Rochefort, 1821eko abenduaren 19a) baserritar eta bertsolari lapurtarra izan zen, Galerianoa edo Le poète galérien ezizenekin ere ezaguna dena.\n3 Berari buruz\n3.1 Beste argitalpen batzuk\n4 Bordaxuri ala Katxo?\nHazparneko Elizaberri auzoko Plumaienea (edo Plumagainea) baserrian jaio zen, Guillaume Larralde eta Marie Ithurbide gurasoak zituen, sortzez aita Bordaxurikoa eta ama Plumaienekoa bertakoa zirelarik. Lanbidez zapatagintzan aritu zen.\nAma hil zenean, Martinek aitari eskatu zion baserriaren bere zatia, baina auzi honek eztabaida eta haserrera eraman eta bien arteko harremana gaiztotu zuen. Horrelako batean aitak tiro bat jaso zuen lanean larrean zegoenean, eta jendarmeek Martin atxilotu eta Baionara eraman zuten. Aitaren hilketa dela-eta Pauen auziperatu, errudun hartu eta Rocheforteko kartzelan sartu zuten, sei urte geroago bertan hil zelarik.\nMartinek galeretan zegoelarik 11 edo 12 bertso idatzi zituen, gehienak garratz tonuan eginda eta haren egoerari buruzkoak zirela, "Mila zortziehun eta hamaborzgarrena" lekuko:\n"Ene aita da gizon kontsideratua,\nSemea galeretan du segurtatua;\nNonahi otoitzean belaunikatua,\nSaindu iduri debru madarikatua!"\n"Hok eman izan ditut ez xangrinatzeko,\nAhaidek, adixkidek, kuraie hartzeko;\nKantuok aditzean, semeaz oroitzeko."\nBordaxuriren inguruan nolabaiteko mitoa sortu zen, eta arestian aipatutako bertsoa Pantxoa eta Peio lapurtarrek abesti bihurtu zuten, "Galerianoaren kantua", esate baterako. Halaber, XX. mendean Piarres Lartzabal idazle lapurtarrak "Bordaxuri" izeneko antzezlana egin zuen, eta Joseba Sarrionandia poeta bizkaitarrak berari eskaini zion "Martin Larralde" olerki ezaguna ("Hnuy illa nyha majah yahoo"), urte batzuk geroago Ruper Ordorika abeslari gipuzkoarrak musikatu zuena ("Dabilen harria"):\n"Larre berdeak, etxe zuri teila gorriak\nbidean bildots artean pasatzen"\n"Martin Larralde honelako egun batez hil zen\nbegiak zabalik etzanda, agian zerua\nitsaso zikin bat dela esanez."\nBeste argitalpen batzuk[aldatu]\nJean Haritxelhar: M. Larralde "Bordaxuri" le poète galérien, 1962.\nBertsolari aldizkariaren 81. eta 83. zenbakietan (2011koak) Adurrek egindako Martin Larralderi buruzko komikia plazaratu zen.\nBordaxuri ala Katxo?[aldatu]\nZenbait ikerketaren arabera Galerianoaren kantua ez zuen Larraldek idatzi, Manez Etxeto Katxo bertsolari herrikideak baino; Piarres Xarritonen arabera, epaiketan argi geratu zen Bordaxurik ez zekiela idazten.\n↑ Beñat Soulé: Neurtizlari Bertsulari Iparraldez, Euskaltzaleen biltzarra-Erroteta, 2011. 27. or.\n↑ Ez konfunditu ezizen bera zuen Beñat Larralde bere osabarekin.\n↑ Bertsulari?, Plumaieneko galerianoaren auzia webgunean.\n(Euskaraz) Martin Larralde literaturaren zubitegian\n(Euskaraz) "Martin Larralde" abestiaz Aho bete kanta webgunean\n(Euskaraz)(Frantsesez) Bordaxuriren epaiketa\n(Euskaraz) "Mila zortziehun ta hamabortzgarrena" poema on-line\n(Euskaraz) "Andereño bat ikusi nuen igane goizño batez" poema on-line\n(Euskaraz) Bordaxuri Hazparneko karrikei buruzko webgunean.\n"http://eu.wikipedia.org/w/index.php?title=Martin_Larralde&oldid=3394738"(e)tik eskuratuta\tKategoriak: Lapurdiko idazleakLapurdiko bertsolariakHazpandarrak1782ko jaiotzak1821eko heriotzakEuskal Herriko nekazari eta abeltzainak\tNabigazio menua\nOrrialdearen azken aldaketa: 18:07, 14 abendua 2012.


ARRAINAK URA BAINO - eBook - Laie\nIrun Saria irabazi duen eleberria da hau, eta zeresana emango duena, zalantzarik gabe. Simon Azkue ginekologo ospetsuak bere gorabehera sinestezin baina berdaderoak kontatzen dizkigu, egundoko azioa egin baitu, izugarriak eta bi, ez inorekin hitzartuta ez inongo helburu politikorik lortzeko asmoz ere, baizik eta bere kasa eta amodio hutsez; maitasunagatik, berak dioenez. Bere maitasun-historia da, horrenbestez, Simon Azkuek kartzelatik kontatzen diguna, bere ekintza uler dezagun. Rita Zabaletarekin lotzen duen maitasun gozo, estu, pozkorra. Dena da zoragarria bien arteko famili bizitzan, baina Ritaren iraganeko mamu batek sortzen du itzala Azkueren gogoan, eta horrek eramango du azkenean hartzen duen erabakia hartzera eta gauzatzera. Umore gaizto eta korrosiboz idatzitako eleberria da Arrainak ura baino, hizkera sendo, gihartsu eta jariakorra duena


Gobernuak laguntza bikoiztu dio Navarra TVri, eta %20 gutxitu besteei | Bizigiro | Berria\nGobernuak laguntza bikoiztu dio Navarra TVri, eta %20 gutxitu besteei\nEskualdeetako telebistek «neurri ez-baztertzaileak» hartzeko eskatu diote Nafarroako Gobernuari\nXaloa telebistaren estudioak, Berriozarren, artxiboko irudi batean. IÑIGO URIZ / FOKU Tamaina handiagoan ikusi\nNafarroako 2021eko aurrekontuen aurreproiektuaren arabera, Navarra TV telebistak 1.300.000 euroko laguntza jasoko du, aurten jaso dituen 660.000 euroen bikoitza. Gainerako telebista guztiek, berriz, 350.000 euro jasoko dituzte, iaz baino %20 gutxiago (438.471 euro izan ziren). Bost telebista sartzen dira bigarren diru sail horretan: Xaloa, Hamaika, Iruindarra, Zona Media eta 30TV. Horietatik bi, Xaloa eta Hamaika, euskaraz. Diru sail hori Navarra TVk jasoko duenaren laurdena da.\nEz da aurtengo aurrekontuekiko alde nabarmen bakarra: Navarra TVk ez du lehiaketara aurkeztu beharrik izango, Nafarroako Gobernuak hitzarmena sinatuko baitu harekin, eta hitzarmenaren bidez emango baitizkio 1.300.000 euroak.\nNafarroako Gobernua osatzen duten alderdiek hitzartu dute 2021eko aurrekontuen aurreproiektua, hau da, PSNk, Geroa Baik eta Ahal Duguk. Gobernuak akordioa lortu zuen EH Bildurekin, aurrekontuak onartu ahal izateko. EH Bildu abstenitu egingo da bozketan.\nXaloa, Hamaika (Nafar Ikusentzunezkoak enpresa), Iruindarra (Abian Media) eta Zona Media TV telebistak haserre daude aurrekontuen aurreproiektuan jasotako diru laguntzen banaketarekin.\nHaserre daude, Navarra TVri 1.300.000 euroko laguntza hitzarmen zuzen baten bidez emango zaiolako: «Ez dugu ulertzen zergatik Navarra TVk ez duen lehiatu behar beste operadoreekin batera, lehiaketa batean».\nHaserre daude, haien artean banatu beharreko diru kopurua gutxitu egin delako, 88.471 euro gutxiago, %20 aurtengo aurrekontuekin alderatuta. 2021eko aurrekontuen aurreproiektuaren arabera, 350.000 euro banatu beharko dituzte bost telebistaren artean.\nAurtengo aurrekontuetan, Navarra TVk 660.000 euro jaso zituen; Xaloak, 290.000 euro; Hamaikak eta Iruindarrak, 50.000 euro bakoitzak; Zona Mediak, 24.630 euro, eta 30TVk, 23.841 euro.\nNafarroako Gobernuari proposatu diote balora dezala telebista bakoitzarekin hitzarmen propio bat egitea, «telebista bakoitzaren proiektu indibidualari egonkortasuna emateko, batez ere lan arloan eta programen produkzioan». Programetan oinarritutako laguntzatik, telebistetan, proiektuetan oinarritutako laguntzetara pasatzea izango litzateke. Zeren, bestela, programetan oinarritutako laguntzekin, oso zaila da lantaldeak eta programazioak egonkortzea eta osatzea.\nBanaketa eta banatzeko modua «baztertzaileak» direla iruditzen zaie, eta, egoera horren aurrean, neurri ez-baztertzaileak hartzeko eskatu diote, «premiaz eta luze gabe», eta «Nafarroako telebista proiektuen etorkizuna bermatzeko».\nAurrekontuak hitzartu eta babestu dituzten alderdien zuzenketa partzialen bitartez alda daiteke banaketa. Atzo arteko epea zuten zuzenketa partzialak aurkezteko.\nNafarroako Gobernuaren irizpideek, baldintzek eta kopuruek agerian uzten dute ez dagoela euskarazko telebisten aldeko diskriminazio positiborik.\nAre gehiago, Hamaika telebistak salatu du «diskriminazio negatiboa» gertatzen dela, laguntzak jasotzeko orduan baldintzak ez direlako berdinak kate euskaldunentzat eta erdaldunentzat. Euskarazko telebista kateek gaztelaniazkoekin lehiatu behar dute, audientziak irizpide garrantzitsu gisa hartuta, «baina puntuak zenbatzeko orduan audientzia euskalduna edo erdalduna den bereiztu gabe».\nHorrez gain, laguntzak banatzeko audientziak aintzat hartzean ez dute bereiztu izan telebistek herrialde osoan emititzen duten —Navarra TV- edo eskualde jakin batean: Iruñerrian Hamaikak eta Iruindarrak; Tafallan Zona Mediak eta 30TVk, eta Baztanen, Bertizaranan, Bortzirietan, Iruñerrian eta Malerrekan Xaloak. Eskualdeetako telebistek herrialde osokoarekin lehiatu dute.\n«Honela, Nafarroako Gobernuak planteatutako baldintzetan, ez dago Nafarroan lizentzia bidez eskuratutako telebista zerbitzu publiko bat eskaintzerik», uste du Hamaika telebistak.


G7 gailurra : borroken eta alternatiben bateratzearen alde – Euskal Herria ★ Donbass Elkartasun Komitea\n“Aurten, abuztuaren 24tik 26ra, Biarritz ikusgarri ilun baten lekukoa izango da. Macronen gobernantza ekonomiko liberala eta autoritarioa gero eta gutxiago onartua bada ere, azken honek beste sei estatuburu gomitatuko ditu Trump AEBtako liderraren inguruan, liberalismo ekonomikoaren munduko gailurrera. Denek ikusten ditugu hautu politiko horren efektu hazkundeak dakartzan ondorio suntsigarriak, biztanleen %99entzat baita planeta osoarentzat.”\n*Camille Laforet, Ambazadako kidea (borrokagaraia.wordpress.com)\nBertan behera geratze hau lortzeko antolatu ehunka bilkuretan eta hitzorduetan, denek gauza asko ikasi ditugu. Agertu estrategia, ideologia baita ezadostasun ugariek afera konplexua eta aberatsa bilakatu dute. Garaipena tendentzia edo korronte zehatz bateko inork ezin du bere egin, kolektiboa izan delako. Nekazari historikoek, naturalistek, zadistek, bertako eta urruneko militanteek, sindikalistek, juristek… Elkarrekin geldiarazi genuen proiektu kapitalista eta klimatizida hau. Gaur, denak ados gara errateko indarren batuketak eta taktiken aniztasunak dituela aireportuaren aldeko erabakitzaileak galgatu.\nDatorren udan, hirugarren ediziorako, aste intergalaktikoa Euskal Herrira lekutuko da. ZADen iragan aurreko bi edizioetan, lurralde urrunduetako ehunka lagunek hartu zuten parte, euren dinamika eta proiektuez trukatzeko. Beste hurbilketa batzuk sortu dira geroztik eta etorkizunean, Ambazada helburu komunak dituzten kolektibo militante eta kulturalei ireki lekua izanen da, ZADeko gune berezian : nahiz iaz kanporatze operazio bortitza jasan eta lurren atxikitzeko traba administratiboak ugaritu, elkarrekin bizi eta topaleku izaten segitu nahi duen gunean.\nZAD beti hor egonen da eta ez dugu abandonatuko ; ez ditugu ere gure adiskidantzak ahaztuko. Bertako oihanetik atera armazoi berria prestatzen ari gara Euskal Herrira ekartzeko, eta beste askok bezala, Euskal Herrian G7aren kontra prestatzen ari diren mobilizazioetan parte hartuko dugu. Nahiz eta ETAk armak utzi, errepresioak dirauen herrian, taberna batean gertatu liskarra urteetako kartzelatzea bilakatzen delarik, etxetik urrun dauden ehunka preso politikok kondena luzeak pairatzen dituztelarik.\nPosted in AnalisiaTagged Antikapitalismoa, Kapitalismoa\nPrev Putin firmó el decreto que facilita la ciudadanía rusa para los habitantes de las Repúblicas Populares de Donetsk y Lugansk\nNext Biarritz blindatzeko neurriak iragarri dituzte, G7aren bilkurak eragingo dituen protesten aurrean


LH 3. mailakoak ikastolatik kanpo\nEgoera bereziak kanpo espazioen erabilera areagotzea ekarri du eta zenbait saio barruko espazioetatik kanpora eramaten ari gara. Irudian, LH 3. mailakoak Elgoibarko auzo desberdinetara egindako irteera.\nDislexiaren Europar Eguna ospatzen da gaur. Egun honek Munduko Hezkuntza Premia Berezi ohikoenean gizartea sentikortzea du helburu. Dislexia irakurketa-idazketari eragiten dion ikasteko zailtasuna da eta munduko biztanleriaren %10 ingururi eragiten dio.\nHH0-1 MATRIKULAZIOA IREKITA\nElgoibar Ikastola In Europe programan\nEuroClio izeneko erakundearekin kolaborazioan, In Europe izeneko programan parte hartu du Elgoibar Ikastolak (DBH4). Helburua historia eta hiritartasuna uztartzen duten bideoak egitea da eta bi eskolen artean elkartrukatu eta harremanak egitea. Europako beste errealitate batzuk ezagutuz, espiritu kritikoa sortzea.\nIKASTURTE AMAIERAKO PLANA-ren klona\nCOVID-19ren eraginez bizitzea tokatu zaigun egoera berezi honen aurrean, Elgoibar Ikastolak 2019-20 Ikasturte amaierako plana diseinatu du. Behean klikatuta ikusteko moduan izango duzue.\nGURASO BILERA EGUNAK\nBueltan gara berriz ere! 1021 ikasle, 646 familia eta 83 profesionalek osatutako komunitatea dugu Elgoibar Ikastola. Egoera bereziak erronka handia jarri digu eskuartean, baina guztiok bat eginda egoerari aurre egiteko prest gaudela erakutsi dugu lehen aste honetan.\nEskerrik asko itzulera errazten lagundu diguzuen profesional, ikasle eta guraso guztiei!!\nElgoibarko Udalak, Udal Euskaltegiaren eta AEKrekin elkarlanean, gurasoentzako euskara ikastaroak eskaintzen ditu: euskara ikasten hasteko, hobeto edo errazago berba egiteko, edota hobeto idazten eta irakurtzen ikasteko. Izena emateko epea irailaren 25era arte izango da.\nSTEAM I. Euskadi Sarien lehengo fasea gainditurik, Elgoibar Ikastolako "Elektrizitatea poltsikoan" ekimenari esker Elgoibar Ikastolak STEAM Euskadi zigilua jaso du.\nCovid 19 - jarraibideak\nZalantzaz beteriko ikasturtea\nIkastola aldizkariaren 239. zenbakia digitalean argitaratu da soilik, bizi dugun egoera dela medio. Klik eginda barruan daukazue irakurtzeko moduan.\nCOVID 19 Kasuen kudeaketarako jarraibideak


Asteazken honetan hasiko dira entrenatzen senior gizonezkoak – Zumaiako Telmo Deun Arraun Elkartea\nAsteazken honetan hasiko dira entrenatzen senior gizonezkoak\nPosted by\t 2016(e)ko urriak 31 2016(e)ko urriak 31 Leave a comment on Asteazken honetan hasiko dira entrenatzen senior gizonezkoak\nGure arraunlariak etzi (asteazkena, azaroak 2) hasiko dira entrenamenduetan. Senior gizonezkoek ekingo diote lanari, hain zuzen. 19:00etan izango dute denboraldiko aurreneko entrenamendua.\nSenior gizonezkoen taldea zuzentzen Patxi Francesek eta Rafa Gonzalez de Txabarrik jarraituko dute. Laugarren denboraldia osatuko dute.\nArraunlarien artean, A ontzian aurten ibili diren zenbait arraunlarik utzi egin dute arrauna, eta berriak B ontzitik igoko dira, Zumaia bezalako harrobiko talde batean ohikoa den moduan.\nHarrobiko lanak berezko segida izan dezan, oso garrantzitsua izango da B traineruak uretan jarraitzea datorren urtean ere, eta horretarako, jakina, arraunlariak beharko dira. Beraz, urtero bezala, deialdia irekia da, eta arraunean sekula egin ez duenari ere ateak irekita egongo dira.\nOntzi txikietako prestakuntza aurrera doa\nBestalde, badira aste batzuk harrobiko arraunlari gazteenak lanean dabiltzala. 12 eta 17 urte arteko arraunlari asko bildu dira aurten ere, eta oso datu ona da hori Zumaiako Arraun Elkartearentzat eta herriko arraunarentzat. Serio demonio ari dira denboraldia prestatzen, ilusio eta gogo handiz.\nEmakumezkoen trainerua, bidea egiten\nDenboraldi batez lehorrean egon eta gero, emakumezkoen trainerua uretan izateko pauso sendoak ari dira ematen arraunlari batzuk eta zuzendaritza. Oraingoz, dozena bat arraunlari daude, gutxi asko, eta Arraun Elkarteak deialdia egiten du arraunean egin nahi duena azal dadin.\nTaldea osatzeko bidean pausoak ematen ari dira, eta gauzak ondo bidean direla, Zumaiak berriz ere emakumezkoen trainerua uretan izango du datorren denboraldian. Filosofia honekin ari dira lanean: “Etxeko arraunlari gazteei aukera eman nahi diegu trainerua ateratzeko, guri bere garaian eman zitzaigun bezala, eta bide horretan ari gara lanean”, azaldu du arraunlari beteranoetako batek. “Epe luzera begirako egitasmoa da hau”, gehitu du.\nPosted by 2016(e)ko urriak 31 2016(e)ko urriak 31 Posted inSailkatugabeak\nGabonetako Niño loteria atera dugu aurten ere


Irekia Eusko Jaurlaritza - Gobierno Vasco :: Herritar gehienek egokitzat jotze dute eusko jaurlaritzak gastu publikoa murrizteko hartutako neurria\nHerritar gehienek egokitzat jotze dute eusko…\n<iframe src="https://www.irekia.euskadi.eus/eu/embed/videos?flv_video=2010%2F07%2F29%2Fencuesta_crisis_economica%2Fencuenta_crisis.flv" width="320" height="210" allowfullscreen></iframe>\nHerritar gehienek egokitzat jotze dute eusko jaurlaritzak gastu publikoa murrizteko hartutako neurria Iturria: Irekia\nEusko Jaurlaritzaren Prospekzio Soziologikoen Kabinetearen arduradunak, Victor Urrutiak, krisiari eta fiskalitateari buruz telefonoz egindako azterlan bat aurkeztu du gaur goizean.\nTelefono bidezko ikerketa honek maiatzeko 42. Soziometroak aurreratutako krisiaren inguruko zenbait gaitan sakontzen du. Halaber, fiskalitateari eta euskal erakundeen funtzio eta konpetentzia banaketari buruzko beste galdera batzuk ere planteatu dira.\nIkerketa honen zehaztasun teknikoak banatutako dosierrean kontsulta daitezke. 18 urte edo gehiagoko biztanleriaren laginak 1200 elkarrizketa bildu zituen Euskal Autonomia Erkidego osorako. Informazioaren bilketa uztailaren 12tik 14ra bitartean egin zen.\nKRISIARI AURRE EGITEKO NEURRIEN EZAGUTZA\n*Krisiarena urka borrokatzeko Gobernu Zentralak hartutako lan erreforma neurrien ezagutza zabala egiaztatu da (%82). Biztanleriaren heren batek (%32k) "beharrezkoak" ikusten ditu neurri horiek eta ehuneko berak "ez beharrezkoak" (%32). Gainerakoek ez dute lan erreformari buruz ezer entzun (%18) edo ez dakite gai horri buruzko iritzirik ematen edo ez diote galderari erantzun (%18).\n*Gehiengoak (%56k) dio egokia dela Eusko Jaurlaritzak gastu publikoa murriztea, krisi ekonomikoaren aurka borrokatzeko eta zerbitzu publikoen kalitatea mantentzeko, eta %32k, aldiz, ez dela egokia.\n*Beste erakunde batzuek hartutako neurriei dagokienean (Foru Aldundiak eta udalak), inkestatutako hamar lagunetik lauk "ez dakite" edo "ez diote erantzun" galderari. Biztanleriaren herenak bakarrik dio badakiela erakunde horiek Eusko Jaurlaritzaren neurrien modukoak hartu edo hartuko dituztela (%29 Foru Aldundien kasuan eta %33 udalen kasuan).\nPROIEKTU EZAGUNAK KRISIAREN TESTUINGURUAN\n* Zazpi proiekturi buruz (bi lurralde historiko bakoitzekoak eta bat komuna) herritarrek duten ezagutza eta emandako garrantzia jaso da. Horietatik Abiadura Handiko Trena (AHT) da ezagunena (%96) eta jendeak garrantzi handiena ematen diona (6,5). Urdaibaiko Guggenheim museo berria inkestatuen %89k ezagutzen dute eta horri ematen dio jendeak garrantzi gutxien (3,2). Horrekin batera, San Mamesgo futbol zelai berriak ere antzeko emaitzak jaso ditu.\n*Presio fiskalaren balorazioari buruzko iritzi zatiketa. Inkestatuen %45i presio hori gehiegizkoa iruditzen zaio eta %42ri, aldiz, nahikoa. Usterik zabalduena da Euskadin Espainiako gainerako lekuetan baino presio fiskal handiagoa dagoela (%44). Beste konparaketa ikuspuntu batetik, %13k bakarrik uste dute Euskadin presio hori Europako herrialde garatuenetan baino handiagoa dela.\n*Gehiengoaren iritziz Euskadin iruzur fiskal asko edo nahikoa dago (%59). CISen datuen arabera, iritzi hori bera Espainiako biztanleen %83k daukate, Espainiari buruz.\n*Zergak arautu eta biltzeko erakundeek dituzten funtzioen ezagutza argirik ez da antzeman. Inkestatuen %34k diote Foru Aldundiek dutela zerga-arauak ezartzeko ardura, eta beste %44k beste erakunde batzuei dagokiela (%27k Eusko Jaurlaritzari, %14k Gobernu Zentralari, %3k Udalei). %22k ez dakite edo ez diote galdera horri erantzun. Pertzepzioa oso antzekoa da zerga bilketa funtzioari dagokionean, kasu honetan erantzun zuzena eman dutenen ehunekoa altuagoa bada ere (%45ek diote ardura hori Foru Aldundiena dela eta %32k beste erakunde batzuei dagokiela).\n*Oro har, inkestatuen gehiengoak dio erakundeen artean (Eusko Jaurlaritza, Foru Aldundiak eta Udalak) eskumenen bikoizketa gertatzen dela (%48) eta koordinazio txarra dagoela (%51).\n_DOSSIER_eu.pdf 200 KB (application/pdf)


Irene Oguiza, itzulera eta gola | Athletic Club\nHasieraAlbisteakIrene Oguiza, itzulera eta gola\nIrene Oguiza, itzulera eta gola\nDurangoko erdilariak gol bat sartu du, joan den martxoan belaunean egindako ebakuntzaren ostean lehen partida jokatuta\nIrene Oguiza, Athleticeko emakumezkoen bigarren taldeko jokalariak gaur jokatu ditu lehen minutuak partida ofizialean, otsailean lesionatu ostean. Durangarrak ezker belauneko lotailu gurutzatua hautsi zuen otsailean lehen taldearekin. Deportivo Abancaren aurka lehen partida jokatu zuen hasierako hamaikakoan Villacamparen aginduetara, eta hor egin zuen min. Ia 10 hilabetez jokatu gabe egon ostean, erdilaria berdeguneetara itzuli da eta gol bat sartzea lortu du UD Collerensen aurkako neurketan.\nOguiza 64. minutuan zelairatu da Leyre Monenteren ordez eta bere golari esker berdinketa lortu dute neskek Palman, Reto Iberdrolaren laugarren jardunaldian. Iraia Iturregik zuzentzen duen taldeak 5 puntu ditu eta datorren astean Zaragoza CFF izango du aurkari.


ALBØSAX, alboka eta saxofonoen topaketa handia, Donibane Lohitzunen, Urriaren 4ean\nLundi 28 septembre 2020 à 12:08\n11 musikari hoiek kontzertua emanen dute, lehen aldikotz elkarrekin\nAlbosax, Mixel Ducau musikari ospetsuak lagunekin sortu musika taldea - Albosax\nMixel Ducau musikari ezaguna da, gitarra jotzen du, bainan ere saxofoia, flauta desberdinak, eta alboka. Beste musikariekin, ALBØSAX proiektua landu dute, eta talde bat osatu dute : 4 saxofoia, 4 alboka, gitarra, gitar apala eta bateria.\nProiektua landu zuten Donibane Lohitzunen, eta ALBØSAX lehen aldikotz publikoari presentatuko diote, Donibane Lohitzuneko Harriet Baita xapitoan, Urriaren 4an, igandez, 17etan (txartelak bertan salduko dira).\nLurrama, Urriaren 24ean, Arbonako lur okupatuetan\nAurten egun bakar batez ospatzen da, Arbonan Ekainaren 23tik okupatua den laborantza etxalde batean iraganen da Laborantza Herrikoi eta Iraunkorraren Azoka\nBaionako Xingar Feriatik zuzenean, azken eguna.\nXingar Feriatik, bigarren eguna


GFAren aurrekontuetarako proposamenak aukeratzeko bilera egingo da ostegunean | Bergarako Udala\nGFAren aurrekontuetarako proposamenak aukeratzeko bilera egingo da ostegunean\nBergarako Udala-k Ar, 2015-06-09 12:38-n bidalia\nAurrera doa Gipuzkoako Foru Aldundiaren aurrekontuko 2 milioi euro Debagoieneko eskualdean zertan erabili erabakitzeko partaidetza prozesua. Guztira 190 proposamenetik gora jaso ziren eskualdeko 8 herrietan egindako saioetan, apirila eta maiatzean zehar.\nProposamen horiek guztiak aztertu eta batzuk alde batera utzi ziren, baldintza nagusiak betetzen ez zituztelako (gaia Foru Aldundiaren eskumenekoa izatea eta eskualde izaera edukitzea, hau da, herri bat baino gehiagotan garatzea). Horrela, 137 proposamen geratu dira.\nHurrengo pausua proposamen guztien artean proiektuak lehenestea izango da. Horretarako, eskualde mailako bilera irekia egingo da ekainaren 11n, arratsaldeko 18:30etan Debagoieneko Mankomunitatean (Nafarroa, etorbidea 17, Arrasate).\nSaio horretan bertaratutako herritarrek, proposamenen artean aukeraketa bat egingo dute eta beraien ustez lehentasunezkoak diren 20 proposamen onartuko dira (10 proposamen eta 10 ordezko).


Italiako Giroan egongo da aurten Roberto Laiseka - - Hiruka.eus\nItaliako Giroan egongo da aurten Roberto Laiseka\nUkberri 2005-02-16 20:48\nEuskaltel-Euskadi taldeak gaur jakinarazi du zeintzuk izango diren maiatzaren 7tik 29ra bitartean bere historiako lehenengo Giroa jokatuko duten txirrindulariak. Euskal taldearen buru Haimar Zubeldia eta Samuel Sanchez izango dira, Julian Gorospe kirol zuzendariak taldearen aurkezpen ofizialean aurreratu zuen moduan. Besteak beste, Gernikan jaio baina aspaldidanik Algortan bizi den Roberto Laiseka egongo da Italiara bidaiatuko duen taldean. Bizikletaren munduan, Punta Galea taldean izan zituen hastapenak.\nUnai Etxebarria, Gorka Gonzalez, Alberto Lopez de Munain, David Lopez, Gorka Verdugo eta Joseba Zubeldia txirrindulariak dira Euskaltel-Euskadik itzuli italiarrean aurkeztuko duen taldea osatuko duten gainontzeko txirrindulariak.\nEuskaltel-Euskadik lehenengo aldiz jokatuko du Giroa, UCI Pro Tour egutegiaren konpromisoak behartuta. Lasterketa honetan lehen aldiz parte-hartzeak zalantzak sortu arren, Gorosperen gizonek lan ona egitea eta lehen postuetatik gertu egotea espero dute, aurten lehen aldiz jokatuko baitituzte hiru itzuli handiak.


Barazkietan nitratoak metatzea | Consumer\nBarazkietan nitratoak metatzea\nLandareetan nitrogeno edukia murriztea edo arintzea komeni da, irentsi aurretik\nEgilea: maitezudaire 2001-ko azaroak 8\nNitrogenoa ezinbestekoa da izaki bizidunentzat. Atmosferan% 79ko proportzioan dago, baina gas-nitrogenoa kimikoki erabil daitekeen forma bihurtu behar da, organismo bizidunek erabili ahal izateko. Horretarako, prozesu zikliko natural bat izaten du, eta prozesu horretan nitrogeno gaseosoa amoniakoa edo nitratoa bihurtzen da. Substantzia horiek lurzoruan sartzen dira eta izaki bizidunen parte bihurtzen dira atmosferara itzuli aurretik. Nitrogenoaren konbertsio-prozesuaren zatirik handiena landareen sustraietan, batez ere lekadunetan eta alga berdeurdinetan, bizi diren bakterio aske nitrogeno-finkatzaileen eraginez gertatzen da. Ondoren, nitrogenoak elika-katea zeharkatzen du landareetatik belarjaleetara, eta horietatik haragijaleetara. Landareak eta animaliak hiltzen direnean, konposatu nitrogenatuak deskonposatu egiten dira eta amoniakoa sortzen da. Konposatu hori landareek berreskuratzen dute; gainerakoa uretan disolbatzen da edo lurzoruan geratzen da, eta mikroorganismoek nitrifikazio izeneko prozesu batean nitrato edo nitrito bihurtzen dute. Gizakia ez da gai nitrogenoa finkatzeko; beraz, animalia edo landare jatorriko proteinen bidez hartu behar du.\nNitratoa ugari erabiltzen da ongarrien industrian. Nitratoa berez toxikoa ez den substantzia bat da, eta bere eraldaketa kimikoa nitrito bihurtzean datza. Hori, neurri batean, giza metabolismoan gertatzen da. Nitritoak urdaileko ingurune azidoan erreakziona dezake aminekin; substantzia horiek elikagai proteikoen metabolismoak lortzen ditu (haragia, arraina, arrautzak, esnea eta elikagai horien eratorriak), eta nitrosaminak sortzen ditu; horiek minbizi-eragile dira. Azterketa epidermiologikoek korrelazio positiboa izan dute minbizia duten ongarri nitrogenatuak (nasofartikoa, esofagikoa eta gastrikoa) asko erabiltzen dituzten nekazaritza-eremuekin. Ipar hemisferioan egindako azterketek erakusten dute barazkiak direla giza dietako nitratoen iturri nagusietako bat, eta espezie batzuk nabarmentzen dira, hala nola letxugak eta espinakak, ioi hori metatzen baitute. Halaber, Europako Batasunak espezie horietan arautu du urteko estazioetan merkaturatzen direnean izan dezaketen nitratoen gehieneko muga. Nitrato-/nitrito-dosi handia behar da animaliei edo gizaki helduei intoxikazio akutuak eragiteko; hala ere, haurretan eta, batez ere, adin txikiko haurtxoetan, nahikoak dira gutxieneko kantitateak nahaste larriak eragiteko. Bizitzako lehen hilabeteetan, haurtxoaren urdailak oraindik ez du azido askorik sortzen, eta horrek lagundu egiten du bakterioak heste meharraren goiko aldean finkatzen. Bakterio horiek zuzenean nitrito bihur ditzakete hartutako nitratoak. Haurtxoek bezala, bizitzako lehen hilabeteetan hemoglobina mota berezi bat izaten dute (umeki-hemoglobina), eta hori erraz bihurtzen da metahemoglobina; nitritoa zirkulazio-sisteman sartzen denean, hemoglobina oxidatu egiten da, eta metahemoglobinemia agertzen da; metahemoglobingaltzen baitu. Horrek asfixia-sintomak eragiten ditu, eta ondorio larriak eragiten ditu haurraren ezpainak urdindu egiten dira.\nBarazki eta barazkietako nitratoak Barazkietako nitratoen kutsadura hainbat faktoreren ondorio da:\n1.- Nekazaritza-jarduera desegokiek, gernu-likidoen nahasteak eta etxeko animalien gorotzak (abeltzaintza- edo nekazaritza-jarduera txarrengatik), industria-hondakinek eta zabor-bilketaren erabilera penagarriak asko laguntzen dute ura nitratoekin aberasten, eta desoreka ekologikoak eragiten dituzte, kutsatzaileak eta oxigeno-ingurunea pobretzen baitute.\n2- Laborantza monolaborantzan oinarritutako nekazaritza intentsiboa garatzeak (labore-motaren errotaziorik gabe) ongarri ez-organikoen abusua eragiten du. Nekazariak, uztei ahalik eta etekin handiena ateratzeko, jatorri kimikoko ongarri nitrogenatuak bereizi gabe eta sistematikoki erabiltzen ditu. Horrela, laboreak ur ugarirekin handituz gero, haien pisua handitu egiten da, eta, horrekin batera, ekoizpena, baina haien kalitatearen eta kaltegarritasunaren kaltetan.\n3- Berotegiak osatzen du barazkietan nitratoak pilatzeko faktore erabakigarri bat. Sistema horren bidez, produktuak bere estaziotik kanpo negura arte lortzeko, landareetan nitratoen metaketa askoz handiagoa da urte-sasoi horretan.Izan ere, eguzki-argirik ez dagoenez, berotegiko laboreek ez dute behar bezala metabolizatzen ongarria nitratoekin. Oro har, berotegiaren erabilerak nitrato metaketa bikoiztu edo hirukoiztu egiten du.Hala ere, nitrato-kopuruari dagokionez, labore-garaiak ez ezik, garaiko barazkiak eta barazkiak biltzen diren eguneko orduak ere eragina du. Horrela, goizean goiz egindako uztek, landareak argi-murrizketen eraginpean egon direnean, arratsaldekoek baino nitrato gehiago dute.\n4- Kontuan hartu beharreko beste faktore bat barazki-mota da. Adibidez, frutek, tomateek, kolifloreek edo leka berdeek oso nitrato gutxi metatzen dute beren masa begetalean; espinakek, erremolatxa gorriak, zerbek edo letxugek, berriz, kontrakoa gertatzen dute, 1. taulan ikus daitekeen bezala.\n1. taula. Barazkiek nitratoak metatzeko duten joera\nEspinaka Aza gorria Brusela azak\nZerba Azalorea Endibia\nAza zuria Apioa Kipula samurrak\nLetxuga Aza eta arbia Tipula\nMihilua Kalabazina Lekak\nErremolatxa Berenjena Pepinoa\nErrefaua, rabanitoa Azenarioa Piperra\nLandareen nitrato-edukia murrizteko edo arintzeko aholkuak…\nKendu hosto kanpokoenak eta berdeenak nitratotan aberatsenak diren barazkietatik (1. taula). Hostorik berdeenek kontzentratzen dituzte nitrato gehien, baina baita bitaminatan ere.\nGarbitu kontu handiz, eta hobe banan-banan, gordinik kontsumitu behar dituzun barazkien hostoak. Horrela, uretan oso disolbagarriak diren nitrato eta nitritoen zatiak ezabatzen dira.\nJatorria ezagutzen baduzu, aukeratu aire librean landatutako barazkiak, berotegikoen aldean; izan ere, berotegi horiek argi gutxiago eta tenperatura handiagoa dagoen giroan hazten dira, eta, ondorioz, barazkiek nitrato gehiago metatzen dute.\nGarbitu barazkiak eta frutak, eta igurtzi pixka bat zapi batekin.\nHaurtxo batentzako purea prestatu behar baduzu, batez ere landareak beren dietan sartzeko unean, aukeratu nitrato gutxiago duten barazkiak, hala nola tomateak, lekak, kalabazina.\nNeguan estazioko barazkiak hobetsi behar dira. Orduan, azak, eskarolak, arbiak, etab. kontsumituko dira, ahal dela kanpoan landatuta. Berotegiko produktuak kontsumitu nahi badira, nitrato gutxi metatzen dutenak hautatzea komeni da (1. koadroa).\nEstazio guztietan nitratoekin kutsatutako barazkien irenstea arintzeko modurik seguruenetako bat nekazaritza ekologikotik datozen produktuak kontsumitzea da. Izan ere, ez du ongarri kimikorik erabili behar, ezta ongarri organiko disolbagarririk ere, hala nola txerri-mindak, eragin bera baitute. Neguan, labore ekologikoetan nitrato-kontzentrazioa askoz txikiagoa da ohikoetan baino.\nEz berotu aurrez egositako barazkiak, nitritoen proportzioa handitu egiten baita.\nNeguko barazki eta barazkietan nitratoen irenstea hein handi batean neutralizatzeko, eraginkorra da C bitamina ugari duen dieta egitea, eta, horretarako, fruta ugari kontsumitzen da, bereziki fruta azidoak. Hainbat ikerketaren bidez frogatu da C bitaminak nabarmen murrizten duela organismoan dagoen nitrito-kopurua, eta azkarrago erreakzionatzen duela nitritoekin aminekin baino. Hori dela eta, nitrosaminen ekoizpena asko gelditzen da giza metabolismoaren barruan.\nEz erabili plastikotan ontziratutako barazkiak, nitritoak gehienbat aireztatu gabeko leku hezeetan biltegiratzen direnean sortzen baitira. Giro-tenperaturan, nitratoak nitrito bihurtzen dituzten bakterioak azkar ugaritzen dira.\nNitratotan aberatsak diren barazkiak egosteko ura ez aprobetxatzea gomendatzen da (1. taula) zopak edo pureak egiteko.\nBarazki fresko eta helduak erostea beti, berotegietan landu diren lehen produktuak eta sasoitik kanpo uztak saihestuz, horiek baitira gehien erabiltzen diren produktuak. Ez gorde denbora luzez, lehenbailehen kontsumitu, gordinik edo egosita.\nZaila da nitrato-kopuru jakin bat kalkulatzea, batez beste, dieta indibidualaren eta edateko uraren nitrato-kopuruaren araberakoa baita kopuru hori, eskualdeen arabera edo estazioen arabera ere. Elikagaiek, guztira, 50 eta 150 mg/pertsona/egun artean hartzen dituzte nitratoak. Dieta begetarianoek balio handiagoa dute, 200 mg/pertsona/egun ingurukoa, kontsumitzen duten barazki-motaren arabera aldatzen dena. Oro har, nitratoak hartzeko iturri nagusia landareak dira, betiere edateko ura 10 mg/l-tik beherako nitrato-kontzentrazioan badago. Edateko uretan dauden nitratoen ekarpena nitratoen guztizko ingestaren %14 inguru izaten da.\nmetahemoglobina-eu nitratos-eu nitritos-eu Nitrosaminas-eu ongarri nitrogenatuak\nEspinakak, zerbak eta borraduak: zergatik mugatu haurtxoen kontsumoa?\nOCUk nitratoen "balio onartezinak" hautematen ditu letxuga, espinaka eta zerbetan\nOrburu gordinak edo salteatuak


jrshistoria: ORAIN DELA 5000 MILA URTE INGURUKO ARTZAINEN AZTARNAK\nORAIN DELA 5000 MILA URTE INGURUKO ARTZAINEN AZTARNAK\nKalkolito garaiko nekazari eta artzainek eraikitako saroiak aurkitu dituzte Araban UPV/EHUko, Bartzelonako Unibertsitateko eta CSICeko ikertzaileek\nUPV/EHUko, Bartzelonako Unibertsitateko eta CSICeko ikertzaileei esker, gehiago dakigu orain dela 5.000 urteko artzain eta nekazariei buruz, San Kristobaleko babeslekuan (Toloño mendilerroa, Guardia, Araba) garai hartako, Kalkolito garaiko alegia, abere artegi edo saroiak aurkitu baitituzte. 'Quaternary International' aldizkarian eman dute aurkikuntza horren berri; ‘Management of residues and natural resources at San Cristobal rock-shelter: Contribution to the characterisation of chalcolithic agropastoral groups in the Iberian Peninsula’ artikuluan hain zuzen ere.\nAurkikuntza oso garrantzitsua da, eta aitzindaria, lehen aldiz aurkeztu dituzteztelako nekazari eta artzain komunitateek Kalkolitoaren hasieratik (duela ia 5.000 urtetik) Euskal Herriko eta Iberiar penintsulako ipar-mendebalde osoko babeslekuak ardi edo ahuntzentzako artegi gisa erabiltzen zituztela erakusten duten datu enpirikoak.\nUPV/EHUko taldea Javier Fernández Eraso Historiaurreko katedradunak zuzendu du, eta UPV/EHUko Historiaurre Arloak koordinaturiko diziplina arteko lankidetzaren emaitza izan da lana. Lan horretan aritu dira, halaber, Bartzelonako Unibertsitateko eta CSICeko adituak.\nUPV/EHUko ikertalde horrek berak aurretik egindako azterlanen arabera, baziren Antzinako Neolitokos saroiak Toloño mendilerroko beste aztarnategi batzuetan, 6.000 urtetik gorakoak. Alabaina, oraingo honetan aurrenekoz baliatu dira datu geoarkeologikoak (analisi mikrosedimentologikoak) eta paleobotanikoak (fitolitoak, polena, ikatza eta haziak), inguru horretako gizataldeek babesleku horietan nola jarduten zuten ikusteko eta Kalkolitoan lurraldea antolatzeko zer estrategia eta zer funtzio ekonomiko zituzten jakiteko.\nHurritzak eta haritzak\n«Lan aitzindaria da hau Iberiar penintsulako nekazari eta artzain komunitateei buruzko ikerketen artean. Kalkolitoan San Cristobal okupatu zuten gizataldeek babeslekua ahuntz eta ardientzako artegi gisa erabili zutela frogatzen duten ebidentziak ditugu; ildo horretatik, egiaztatu dugu ehunka urtean erabili zituztela artegiak, baina aldi baterako soilik, Toloño mendilerroko baliabide natural aberatsak urtaro jakin batzuetan ustiatzeko. Gainera, sedimentuen azterketa mikroskopikoari esker, jakin dugu denbora tarte jakin batetik behin erre egiten zituztela pilaturiko hondakinak, gune okupatua garbitzeko seguru asko, eta ohitura zehatz batzuei jarraitzen zietela horretarako: hondakinak pilatu, eta, erre aurretik, egurra jartzen zuten gainean, su hobeto har zezaten beharbada», azaldu du Ana Polo-Díazek, UPV/EHUko Geografia, Historiaurrea eta Arkeologia Saileko ikertzaileak.\nBestalde, bat etorri direnez analisi mikrosedimentologikoa eta fitolitoena (landareen eskeletoa osatzen duten mineral geldikinak), abereek zer jaten zuten zehaztu ahal izan da: babeslekuaren inguruko bazkaz elikatzen ziren hein handi batean.\nPolenari buruzko datuekin, ikusi da San Cristobaleko inguru hurbilean baso bat hazten zela azterturiko garaian, eta baso horretan batik bat hurritza eta hosto erorkorreko haritza hazten zirela (erkametzak, ziurrenik). Horiez gain, artea, ezpela eta pinua ere azaldu dira.\nAztarnategian kontserbatu diren ikatz arrastoen azterketari esker, sakonkiago aztertu da nola erabiltzen zuten Toloño mendilerroko zura. Emaitzen arabera, argi eta garbi aldatu zen babeslekuaren okupazio kalkolitikoan egur materialak hautatzeko modua: faserik antzinakoenean, pinua erabiltzen zuten batez ere, eta hagina ere bai; gerora, ordea, gehiago erabili zituzten haritza, artea, errosazeoak eta ezpela, besteak beste.\nPolenaren inguruko analisiak erakutsi du, halaber, bazkalekuak eta soro landuak zeudela babeslekutik nahiko gertu. Horrenbestez, garai hartan nekazaritza eta abeltzaintza lantzen zituzten bizirik irauteko, eta horregatik erabili zuten San Cristobal artegi gisa. Oraingoz ezin izan da aurkitu aire zabaleko aztarnategirik San Cristobaletik gertu, baina seguru asko existituko zen herrixkaren bat handik hurbil, urteko aldi jakin batzuetan abereekin hara eta hona ibiltzen zena mendilerroko baliabideak ustiatzeko asmoz.\nSan Cristobalen lortutako datuak bat datoz Toloño mendilerro inguruko eta gertuko lurraldeko aztarnategietatik ateratako informazioarekin. Horrela, egiaztatu da antzeko kultur ezaugarriak zituzten gizataldeek garai berean eta helburu berarekin erabilitako babesleku edo artegien sare baten parte zela San Cristobal. Horrez gain, jakin ahal izan da babesleku edo artegi horiek okupatu zituzten komunitateak Kalkolitoan Errioxako Arabako trikuharriak erabili zituzten berberak izan zirela ziur asko.\nITURRIA: DIARIO VASCO (2016-06-06)


2016/11/24 | Lehiaketa\nEuriagatik, bitan utzi behar izan da bertan behera; 11:00etarako da berriro deialdia, Villabonako Errebote plazan\nEa oraingoan, hirugarrengoan, posible den. Aurreko bi saiakerak antzuak izan dira eta. Euriagatik, bitan utzi behar izan da bertan behera Enrique Abril Errebote Txapelketaren finala. Eta igande honetara atzeratu da oraingoan (berriz ere bertan behera geldituko balitz, ikusteko dago hurrengo asteburuetarako programatuko den hala udaberrira atzeratuko den hitzordua). Luzean eta Zubieta taldeak izango dira aurrez aurre, Villabonako Errebote plazan, 11:00etatik aurrera:\nAzaroak 27, igandea, 11:00, Villabona-Errebote plaza